Ҳабиб ибн Зайд ал-Ансорий - Саҳобалар қиссаси - Қиссалар - RIVOYATLAR\nБош саҳифа » Мақолалар » Саҳобалар қиссаси\nБу уйнинг ҳар бурчида иймон ва хотиржамлик ҳукм сурар эди. Хонадон соҳибларининг ҳар бири дин йўлида фидокорлик кўрсатадиган чин иймонли кишилар эди. Ҳабиб ибн Зайд ал-Ансорий (Аллоҳ ундан рози бўлсин) ҳам худди шу саодатманд хонадонда улғайди. Ҳабибнинг отаси Зайд ибн Осим Ясрибнинг илк мусулмонларидан эди. У хотини ва икки ўғли билан Ақобада Расулуллоҳ соллаллоҳу алайҳи васалламга байъат қилди ва Ақобада қатнашган етмиш саҳобийнинг бири бўлди. Онаси Умму Амора Насиба ал-Мозиния Аллоҳ дини ва Пайғамбарини душманлардан ҳимоя этишда қатнашган жасур аёллардан эди. Укаси Абдуллоҳ Уҳуд куни Пайғамбар алайҳиссаломни қаттиқ ҳимоя қилган ўғлонлардан эди. Коинот фахри бу машҳур хонадон ҳаққига Аллоҳнинг раҳмати ва баракасини тилаб дуо қилган эдилар.\n* * * Ҳабиб ибн Зайд қалбига тушган илоҳий нур унинг бутун ҳаётини чароғон қилиб юборди. У отаси, онаси, холаси ва акаси билан бирга Маккага бориб, Ислом тарихида чуқур из қолдирган муҳим воқеада иштирок этганини яхши эслайди. Ўшанда тун зулмати қўйнида жажжи қўлчасини Аллоҳ Расулига узатиб, у Зотга содиқ бўлишга байъат қилган эди. Ўша кундан бошлаб Пайғамбар алайҳиссалом Ҳабибга ота-онасидан ҳам суюкли, у Зот тарғиб қилаётган дин ҳаёти мазмуни бўлиб қолди. * * * Ҳабиб ёши кичиклиги учун Бадрда қатнашмади, ҳали бола бўлгани учун Уҳудда ҳам иштирок этолмади. Аммо шундан кейинги барча муҳорабаларда Расулуллоҳ соллаллоҳу алайҳи васаллам билан бирга бўлди, у Зотга содиқ ва фидокор эканини ҳар қадамда исботлади. Айниқса, унинг сохта пайғамбар Мусайлима Каззобга Пайғамбар алайҳиссалом мактубларини олиб боргани воқеаси тарих саҳифаларидан муносиб жой олган. …Ҳижрий тўққизинчи йили Ислом қаддини ростлаб, оёққа туриб олди, шон-шуҳрати атрофларга тарқади. Араб жазирасининг турли бурчакларида яшовчи қабилалар вакиллари Ясрибга бетўхтов қатнашар, Аллоҳнинг Пайғамбарига иймонларини изҳор этиб, у Зотга итоат қилишга байъат беришар эди. Нажд воҳасида яшовчи Бани Ҳанифа қабиласидан ҳам вакиллар келишди. Улар туяларини Мадина ташқарисида қолдириб, уларга қараб туришни Мусайлима ибн Ҳабиб ал-Ҳанафий исмли кишига тайинлашди. Ўзлари Расулуллоҳ соллаллоҳу алайҳи васаллам ҳузурларига бориб, қабиладошларининг бари Исломга кирганини эълон қилишди. Пайғамбар алайҳиссалом Бани Ҳанифа вакилларини иззат-икром билан кутиб олдилар, ҳаммаларига ҳадя бердилар, ҳатто туяларга қараб қолган Мусайлимани ҳам эсдан чиқармадилар. * * * Вакиллар Наждга етиб улгурмасларидан Мусайлима ибн Ҳабиб Исломдан қайтди. Қайтибгина қолмай, ўзини Пайғамбар деб эълон қилди. Одамларга:«Мен ҳам пайғамбарман, Аллоҳ Муҳаммад ибн Абдуллоҳни Қурайш қабиласига Расул қилиб юборгани каби мени Бани Ҳанифага элчи қилди», деб гапира бошлади. Қавмдошларидан баъзилари унга эргашишди, бунинг асосий сабаби маҳаллийчиликка бориб тақалар эди… Мусайлима атрофидаги кишиларни ўзига бўйсундириб, анча куч тўплаб олгач, пайғамбарлик даъвоси билан ҳатто Расулуллоҳ соллаллоҳу алайҳи васалламга мактуб юборишга журъат қилди. * * * Мусайлиманинг бузғунчилиги ва ёлғончилиги кучайиб кетганидан кейин Расулуллоҳ алайҳиссалом уни залолатдан қайтариш учун мактуб тайёрлатдилар. Чопарлик вазифасига Ҳабиб ибн Зайдни танладилар. Ўша пайтда Ҳабиб бошидан оёғи учигача иймон билан тўлган бақувват ва тадбирли йигит эди. У Пайғамбаримиз мактубларини Бани Ҳанифа макон тутган Нажд ўлкасига олиб борди ва Мусайлимага топширди. Нома билан танишиб чиққан Мусайлиманинг дилидаги ғарази ва адовати янада кучайди, одамларига айтиб Ҳабибни кишанлашга буюрди. * * * Эртасига Мусайлима тўпланган оломон олдига Ҳабиб ибн Зайдни келтиришни буюрди. У ғазаб билан Ҳабибдан сўради: – Муҳаммаднинг Аллоҳ элчиси эканига гувоҳлик берасанми? – Албатта, – деди Ҳабиб, – Ашҳаду анна Муҳаммадан Расулуллоҳ! – Менинг Аллоҳ элчиси эканимга-чи?! – Биласанми, қулоғим вазминроқ, нима деганингни эшитолмадим… Масхара оҳангида берилган жавобдан Мусайлима ғазабга миниб, илон каби тўлғона бошлади. Одамларига Ҳабибни қийнаб ҳалок қилишни буюрди. Ҳолсизланиб кучдан қолган чопарнинг лаблари орасидан чиққан охирги сўз «Муҳаммадур Расулуллоҳ» калимаси бўлди. * * * Ўғлининг фожиали ўлими ҳақида онаси Насиба ал-Мозинияга хабар беришганида у бундай деди :«Мен уни шундай ўлим топишини сезгандим… Ажрини Аллоҳдан умид қиламан. Ўғлим кичиклигидаёқ Расулуллоҳга байъат берган эди, катта бўлганида унга вафо қилди… Агар Аллоҳ менга Мусайлима билан учрашиш имкониятини берса, унинг қасосини, албатта, оламан». Насиба орзу қилган кун ўзини кўп куттирмади. Мадинада Абу Бакр Сиддиқ Мусайлимага қарши курашга сафарбарлик эълон қилганида қўшин сафида Насиба ва унинг ўғли Абдуллоҳ ибн Зайдлар ҳам бор эди. Аёл интилган нарсасига эришди, тўқнашув чоғида ҳалок этилган сохта пайғамбарнинг қонига беланиб ётган жасадини кўриб кўнгли таскин топди…\n«Пайғамбар саҳобийлари тарихи» китоби асосида Аҳмад Муҳаммад тайёрлади.\nКатегория: Саҳобалар қиссаси | Қўшди: azanmediatv (21-09-21)\nКўришлар: 153 | Даража: 0.0/0


БИЗГА КУЧЛИ ТАНҚИДЧИЛАР КЕРАК – mulkdor.com\nMarch 13 2018, 08:03 АдабиётЖамиятМақолаларЎзбекистон\nЎзбек адабиёти ва санъатига назар ташлар эканмиз, устозларимиздан қолган адабий мерослар билан фахрлансак арзийди. Бу мерослар, истиқболимиз йўлини ёритгучи маёқлардек нур сочиб турибди. Ёзувчилик ёки шоирликни даъво қилган киши, адабиёт ҳақида ўз нуқтаиназарига эга бўлиши лозим. Адабиёт ҳад-ҳудуди йўқ, чексиз бир олам, мангуликка дахлдор илохий неъмат. Агар адабиёт бўлмаганида инсоният бу қадар камолга етмаган бўларди. АДАБИЁТ – инсоният ўйлаб топган энг буюк кашфиёт.\nАммо у жуда қудратли ва дахшатли қурол. Баъзи бир адабиётлар инсониятни ақлдан оздириши турган гап. Масалан, Гитлернинг “Менинг курашим”, Альфред Розенбергнинг “Йигирманчи аср афсонаси”, Маркснинг “Капитал”, Лениннинг “Нима қилиш керак?” каби асарлари ҳам ўзига хос адабиёт. Бундан чиқди адабиётнинг, атом қуроли каби фойдаси ҳам зиёни ҳам катта. Фашизм ва коммунизм ғоялари ўз умрини яшаб бўлди. Уларга дахлдор адабиётлар тарихнинг чанг босган тахмонларидан жой олди. Лекин бунга қадар қилар ишини қилиб, инсониятнинг ярмини қотил, ярмини мақтулга айлантирди.\nБугунги дунё адабиёти ҳам мутлақо соғлом эмас. Оммавий маданият, экстремизм ва миллатчиликка хизмат қилувчи адабиётлар соғлом онг эгасини қўрқитиб юборади. Адабиёт, яратгучи Раҳмонга ҳам, бузғунчи Шайтонга ҳам хизмат қила олади. Халқимиз томоша қилиб ўтирган барча хорижий кинолар, сериаллар, мультфильмлар, спектакллар бадиий адабиётнинг махсули хисобланади. Уларни бизга ўхшаган ижодкорлар ёзиб, сахна ва экранларга узатиб ўтирибди. Адабиёт илгари китоб, журнал, газета сахифаларида фаолият кўрсатган, энди эса у ўз фаолият майдонини ўзгартирди, кенгайтирди. Яъни, лойихалар, сценарийлар ва хоказо… Адабиёт ҳеч қачон ўз фаолиятини тўхтатган эмас. Унинг миришкорлари кино, радио ва телевизион студияларда ўтиришибди.\nАжнабий адабиётчилар ўзга миллатларнинг миллий мафкурасини синдириш мақсадида, ўз ғояларини олға суриб, ўша ғояларни жозибали равишда тарғиб қилишяпти. Минг турли уйдирмалар аудио ва видео воситасида инсонлар онгидан жой оляпти. Болаларимиз бегона миллат қахрамонларига эътиқод қўйиб, ўзлигимизни тобора унутиб боришяпти.\nХалқимизда “орзуга айб йўқ”, деган ибора бор. Аксинча, биз эзгу ғояларимиз билан ўзга миллатлар онгига кириб борсак-чи? – Бу орзуга эришишнинг иложи бор, албатта. Қачонки ижодкорлар бир-бирига қарши эмас, бир ёқадан бош чиқариб, разолатга қарши курашса, бу эзгу орзу амалга ошади. – Демак, жамоа бўлиб ишлаш керак? Ижод ёлғизлик махсули эмасми? – Асар ёзилиш даврида шундай бўлиши мумкин. Лекин истеъмолчига етказилгунча, унга кўплаб ижодкорларнинг меҳнати синади. Асосий сўзни эса танқидчи айтади.\nАдабиёт ва санъат, кучли танқидчиларсиз ривожлана олмайди. Афсуски, кучли танқидчилар хозир жуда кам. Биринчидан, уларни ҳеч ким ёқтирмайди. Иккинчидан, уларга юқори даражада қалам ҳақи тўланмайди. Аслида, танқидчи олимларга каттароқ хақ тўлаш керак. – Сиз бир асарни йиллар давомида меҳнат қилиб ёзасиз, танқидчи бир соат ўтириб, китобингизни дабдала қилади. Шу хизмати учун унга катта ҳақ тўлаш керакми? – Ҳа! Агар у адабий тил меъёрини, барча адабий жанрларни, диний ва дунёвий фалсафаларни ўзлаштирган танқидчи бўлса, адолат ва ҳақиқат қоидаларига амал қилиб ишласа, бундай алломани ҳатто адабиёт тахтига ўтқазиб қўйса бўлади.\nМасаланинг яна бир нозик томони ҳам бор. Агар танқидчи ғаразга берилиб, ёмон асардан хикмат, яхши асардан иллат қидиришга бошласа нима бўлади? – У ҳолда, бу шаҳс танқидчи хисобланмайди. Бундай ғаразгўй устакор гапдонлар адабиётга путур етказиб, афкор оммани йўлдан адаштиради. Замонавий адабиётга янгилик билан кириб келаётган ижодкорлар йўлини тўсади. Ўзига керакли кишиларни хаспўшлаб, кераксизларини ерга топтайди ёки иложи борича номини зикр қилмайди. Ўзи ўтирган минбарга бировни яқинлаштирмайди. Адабий жамиятда мухолифатни юзага келтириб чиқаради. Натижада миллий адабиёт матрослари исён кўтарган кемадек, тўфонлар измида қолиб кетади. Бундай кишилар жуда ҳавфли одамлар. Бир сўз билан сизни чилпарчин қилиб, катталарга-ю кичикларга ёмон кўрсатиб қўяди. Истеъдотли ғаразгўй жуда хавфли рақиб. Адабиёт равнақини кўзлаган танқидчи маълум бир шахсга эмас, адабиётдаги нуқсонга қарши курашади.\n19-аср адабиётида рус намоёндаси Белинский улуғ танқидчи сифатида эътироф этилади. У рус адабиётнинг илм-фан даражасига кўтарилишида муҳим рол ўйнади. Адабиёт майдонига Белинский келмаганида, Пушкин ҳам ўз даражаси қадар юксала олмаган бўларди. Агар бизда шундай кучли танқидчи пайдо бўлса, ўзбек адабиётини жахон адабиёти даражасига олиб чиқади. Ўзбек адибларининг ўртасида пайдо бўлган танқид ва тақризларга ишончсизлик, адабий асарлар камолига путур еткизди. Танқидчи – адабиётнинг отаси, махмадона боласи эмас. Унинг мақоми донишманд файласуф даражасида туради. Қайси ақлли ота, хато йўлдан кетаётган боласига тилёғламалик қилиб, елкасига қоқади? Эртага боласи жувормак бўлиб кетишини нахотки ўйлаб кўрмаса? Қайси мутафаккир ота, дунёга соф назарда боқиб, бурро сўзлашга бошлаган боласининг оғзига уриб, уни соқов қилади?\nЎзбекистонда ёзувчилар жуда кўп, ўзбек адиблари тинимсиз ижод қиляпти. Бизнинг асарларимизни харёқлама ривожлантириб, тўғри йўлга солиб, саралаб бериш даври келди. Бу жараённи адабий танқидчилик санъати белгилаб беради. Мен беғараз танқидчиларни улуғ устозлар даражасида кўраман. Адабиёт мезонини айнан адабий танқид белгилайди. Ижодкорларни ғафлат уйқусидан уйғотади. Эсингизда бўлса, асирликдан қутилиш учун қанот ясаган Дидал, ўғли Икарга қуёшга яқин учмасликни ўқдиради. Улар қанотларни тақиб парвоз қиладилар. Икар отасининг ўгитини унутиб, парвоз суруридан завқланиб, юксакларга кўтарилади ва қуёшга яқинроқ учади. Натижада қанотларидаги мум эриб, пастга қулаб халок бўлади. Танқидчи – оқил Дидал, ижодкор эса санъат осмонига кўтарилиб, завқу шавққа берилган баландпарвоз Икар.\nИжодкор ўз камчилигини ўзи аниқлаб, нуқсонларини тузатиб, яхши асарлар ярата олиши жуда мушкул. Масалан, мен ўз хато ва камчиликларимни тўлиқ хис этолмайман. Уни кимдир хисобини чиқариб, хатоларимни тўғрилаб, хушёрликка чақириб туриши ҳам керак. Ўн йиллар аввал ёзган нарсаларимни ўқисам ёки томоша қилсам, пушаймон бўламан, асабим бузилади. Шу сабабдан, янги асарим битиши биланоқ ўқиб берадиган одам излайман. Агар ўша одам юксак савияли танқидчи бўлса фойдаси тегади. Аксинча бўлиб чиқса, унинг етказган жароҳати бир-икки йилга татийди.\nЗамонавий танқидчиларнинг орасида саводсизлари ҳам етарли. Хозирда асосан, муҳаррирлар танқидчилик мақомига ўтириб олишган. Асаримни ўқиб чиққан бир мухаррир: “Ака, сиз кўп жойда “шилви” сўзини ишлатибсиз, шеъвадаги сўзларни адабий асарга киритмаслик керак, шуни инобатга олиб, биз шилви сўзини қамиш сўзига алмаштириб қўйдик”, деди. Болалигимизда “Шилви” деганда ажинахона, чангалзорли хилват жойларни тушунардик. Шеъва бўлса бордирда, адабий асарларда бу сўз кам учрайди”, дерсиз? – Лекин шилви сўзи ҳеч қандай шеъва эмас. Ботаниклардан сўранг. Улар сизга шилвидошлар туркумига мансуб, элликдан ортиқ бўта ўсимлиги борлигини исботлаб беришади. Бу атама катта энциклопедияга ҳам киритилган. Агар ўша мухаррир, мен ёзган жумлани ўчиришдан аввал энциклапедияга бир қараб олганида ёмон бўлмасди. Китоб ўқишга эринади, лекин тусмоллаб фикр юритиб, ўзича ечим чиқаришга уста. Асарни тўмтоқ қилиб бериб, уни безаб қўйдим, деган даъвони ҳам қилади.\nНима қилиб бўлса-да, танқидчилик тизимини мукаммал ишга тушириш керак. Масалан театрни олайлик. Одатда танқидчилар, спектакль халққа топширилгандан кейин айюханнос солиб асарни айблашади. Ҳа, ёмон махсулот танқид остига олиниши табиий ҳол. Лекин ўша ёмон махсулот театрчилар ва киночиларнинг қўлига етиб келмай тўхталиши, ёки мукаммал ҳолга келтирилиши керак. Ижодкорлар умрини, давлат маблағини исроф қилиш инсофдан эмас. Махсулотларнинг ёмони ҳам, яхшиси ҳам катта машаққат билан дунёга келади. Демак, сахнага қўйиладиган хар бир асар танқидчилар уюшмаси томонидан кўриб чиқилиб, тасдиқдан ўтказилиши мақсадга мувофиқ. Бундай назорат тизими маълум даражада жорий қилинган. Афсуски бу тизим ижодга қарши йўналтирилган куч, уни ривожлантиришга эмас. Бу тизим қадимги цензуранинг ўзгачароқ кўриниши, холос.\nХозиргача театр ва кинога бағишланган мукаммал бир журнал йўқ. Бори ҳам тўртта санъаткорнинг сурати ва бир қолипдаги мақолаларни ёритади. Бу нарсалар кўзинг кўриб турган нарсани, мана бунга қара дейиш билан баробар. Шундан кўра, кичик тиражда санъаткорлар учун махсус журналлар чиқариш, уларда сахна ва экран асарларини чоп қилиб бориш нахотки қийин бўлса? Ахир бундай журналга ҳамма режиссёрлар ва актёрлар, адиблар ва драматурглар, сценаристлар, энг муҳими, танқидчилар обуна бўлишади, агар унда ёлғон-ёпилдоқ мақолалар ва хар куни телевизорда кўринаётган арбоблар сурати бўлмаса.\nДраматургия журнали жорий қилинса, ижод оламига кириб келаётган янги истеъдотлар ва таниқли устозларнинг янги ижод намуналари чоп этиб турилса, адабий танқидчилар уларни мушохада қилиб, фикр ва мулохазалар ёзишса, нур устига аъло нур бўларди. Ўттиздан ошиқ театр ва юзлаб кино студиялар пьеса ва сценарий қидириб ўтирмасди. Бу журнал ҳатто телевидениянинг драматургияга оид ишларини ҳам жадаллаштиришга хизмат қилади. Адабиёт ва санъат олийгоҳларида ҳам ўз ўрнини топади. Ёзиш иқтидорига эга кишиларнинг шаклланишига фойдаси тегади. Улар драма ва сценарий ёзишни мустақил ўрганиш имконига эга бўладилар.\nЯна бир нарсани унутмаслик лозим. Демократия экан деб, хар қандай нарсани оммалаштириб бўлмайди. Халқимизнинг дидига тўғри келмайдиган томошалар ва адабиётлар иллат ва офат эканлиги ўз исботини топган. Адабиётнинг ўта вайронкор қудратини ҳам эслаб ўтдик. Адабиёт ва санъатдаги эркинлик иллатини европа хазм қила олмай, оммавий маданият балосидан қийналиб ётибди. Ғарб адабиёти оммавий маданиятнинг бешиги бўлиб хизмат қилди, десак ҳам янглишмаган бўламиз.\nСанъат кейинги даврда тажриба майдонига айланиб қолди. Баъзан, томоша залида ўтириб, қайси хаваскорлик тўгарагида ўтирибман, деган хаёлга борасан. Бу хато оқибатида миллий санъатимиздан томошабиннинг кўнгли совиб, ажнабий махсулотларга боғланиб қолади. Уни миллий ўзанларимизга қайтариш қийинлашади. Айниқса театрга томошобинни қайтариш муаммоси чигаллашади. Ўйлаб кўрсангиз, аслида театр муъжизалар майдони. Агар махоратли ансамбль олий даражада ишласа, томошабин қаерда ўтирганини ҳам унутиб қўйиши мумкин. Афсуски, хозир аҳвол бундай эмас. Театр санъатида ҳам, кино санъатида ҳам адабий эмакдошлар, бадиий кенгашлар фаолият юритади. Улар эса ўз вазифасини тўла-тўкис бажармаяпти. Бажарганида бу аҳволга тушмасдик. Номигагина сайланган адабий эмакдош, директор топшириғи билан ишлаб юрувчи ходим. Бадиий кенгаш аъзолари эса нуфузли шахслар измидаги “менга нима, сенга нима” қабилидаги кишилар.\nБадиий асарларни танқид остига олиш ёки уларни химоя қилиш ҳазилакам иш эмас. Кайфи бор тиш доктори касали қолиб, соғ тишни сўғириб олганидек, танқидчи ҳам жуда кучли асарни майиб қилиб қўйиши мумкин. Қисқаси, бугунги адабиёт чинакам танқидчиларга мухтож. Биз кутган танқидчининг зиммасига қандай вазифа қўйилади? – Ижод оламидаги кучли ғоялар ва ютуғларни химоя қилиб, барча нуқсон ва иллатларни йўқотиш. Айниқса адабий тил меъёрини сақлаш. Бадиийликни янги замон ва янги онг даражасига юксалтириш. Хозирги истеъмолчининг онги ва диди жуда юксак.\nБоғча ёшидаги набирам телефон сирларини мендан кўра кўпроқ билади. Болаларнинг барчасида ўзига хос кучли қобилият бор. Бундан баъзан қўвонасан, баъзида қўрқиб ҳам кетасан. Қанчалар техникавий ютуғлар тўфони остида яшаяпмиз. Бугунги авлод онгини забт этиб, унга хикмат ўргатиш жуда-жуда мушкул. Биз кўпроқ китоб мутолааси ортидан дунёни кашф этганмиз. Фарзандларимиз эса интернет, телевизор, компютер, телефон воситасига боғланиб қолдилар.\n21-аср тараққиёти китобнинг қисматини оғирлаштирди. Лекин қисматдан нолиб ўтириш, тешилган эски кемани ямаш билан баробар. Энди ана шу янги воситаларни ўзлаштириб, уларни пухта эгаллаб, улардан унумли фойдаланиш керак. Бунинг учун қизиқарли китоблар, журналлар, аудио-китоблар, теле-романлар, бадиий фильмлар, спектаклларга мурожаат қилишимиз керак. Яратилган бадиий асарларимиз жуда кўп. Кучли адибларнинг ижод махсулини тузатиб, саралаб, уларни драматургия тилига ўгириб, экранга, сахнага олиб чиқиш даври келди. Халқимиз ўз қудрати ва гўзаллигини англаб, ўзини кашф этиши, хулқ-атворига илашган иллатлардан покланиши, якдил яшашга ўрганиши учун жуда кўп ижодий махсулотлар керак. Фақат, бу асарларнинг хар бири фан даражасига кўтарилган бўлиши шарт.\n18. ЖАР ... Бу кун соат ўн иккида Отабек ила қутидорнинг исён-чилиқ гуноҳи билан дорға осилишларини жарчи шаҳарга хабарлаб юрар ва халқ оғзида Отабекларнинг ...\nАдабиётDecember 26 2018, 12:12\nЧингиз айтматов:қиёмат 38-қисм\nБозорбой кўл бўйларига, таниш яйловларга яқинлашган сайин ўзига ишончи ортар, дадиллашарди. Олган ўлжаси билан мақтангиси келиб қолди. Чўпон улфатларимдан ...\nАдабиётDecember 11 2018, 01:12


Фарғонада коронавирусга чалинган бир нафар бемор қолди | Qalampir.uz\nФарғонада коронавирусга чалинган бир нафар бемор қолди\nЖамият\t13 Май 11:35 3362\nФарғона вилоятида 6 нафар бемор коронавирусдан буткул соғайди. Бу ҳақда бугун, 13 май куни соғлиқни сақлаш вазирлиги хабар берди.\n“Бугуннинг илк хушхабарини Фарғона вилоятида 6 нафар коронавирус инфекциясига чалинган беморнинг тузалиб чиққанлиги ҳақидаги янгилик билан бошлаймиз. Бугун соғайганлар реабилитацияга кузатилди“, дейилади хабарда.\nТаъкидланишича, соғайиб чиққанларнинг 3 нафари Туркиядан, 1 нафари Россиядан келган ва карантинга олинган. Касаллик аниқлангач шифохонага ётқизилган.Қолган 2 нафари коронавирусга чалинганлар билан мулоқот қилиб, касалликни юқтириб олишган. Уларнинг 2 нафари эркак, 4 нафари аёллардир. Ҳудудлар кесимида оладиган бўлсак, 3 нафари Фарғона вилоятидан, Қорақалпоғистон Республикаси, Андижон ва Наманган вилоятларидан 1 нафардан. Улар орасида энг ёши каттаси 54 ёшда бўлса, энг ёши кичиги 23 ёш.\nМаълумот учун, вилоятда шу пайтга қадар 156 нафар бемор соғайиб, коронавирусга чалинган 1 нафар бемор қолмоқда. Яъни, водий вилоятлари ичида Фарғона коронавирусдан ҳоли ҳудуд бўлишга жуда яқин турибди. Айни пайтда мамлакат бўйлаб коронавирус инфекциясидан бутунлай соғайганлар сони 2046 нафарни ташкил этмоқда.\n25 Май 16:12 43323\n26 Май 14:40 40347\n25 Май 23:18 38379\n26 Май 09:01 27783\n27 Май 20:39 26423


«Спутник V» қачондан оддий аҳолига қўлланилиши маълум қилинди - Zamin.uz\n- «Спутник V» вакцинаси қачон оддий аҳолига қилинади?\n- Спутник вакцинасининг 1 млн. доза олиш учун буюртма берилган. Ҳозирда 50 минг нафар аҳолини эмлаш учун 100 минг доза вакцина олиб келинган. Қолган буюртмалар келиши билан хавф остидан ташқари бўлган аҳолига ҳам таклиф этилади.\n- Жаҳон соғлиқни сақлаш ташкилоти (ЖСТ) вакциналарни фавқулодда вазиятлар учун яна иккита вакциналарни ишлатишга рухсат берган эди — «Модерна» ва «Синофарм». Уларни бизнинг мамлакатимизга олиб келиниши имконияти борми?\n- Жаҳон соғлиқни сақлаш ташкилотининг маълумотларига кўра COVAX программаси доирасида Хитойнинг «Синофарм» фирмасида ишлаб чиқарилган вакцина — «Синовак» вакцинаси Ўзбекистонга олиб келиниши эҳтимоли бор. «Замин» янгиликларини «Вконтакти»да кузатиб боринг\nЯнгиликлар » Жамият » «Спутник V» қачондан оддий аҳолига қўлланилиши маълум қилинди


НАТОнинг навбатдаги мажлиси қачон ўтказилиши маълум бўлди\n15:33 / 06.02.2017\nНАТОнинг навбатдаги мажлиси Бельгия пойтахти Брюссель шаҳрида 2017 йил май ойи охирида бўлиб ўтади. Бу ҳақда альянс бош котиби Йенс Столтенберг ва АҚШ президенти Дональд Трамп ўртасидаги телефон орқали музокараларда сўз юритилган.\nМажлисда альянс аъзолари ўртасида маблағларни тақсимлаш, террорчилик билан кураш, Украина ва Россияга нисбатан сиёсат масалалари муҳокама этилади.\nНАТО бош котиби Йенс Столтенберг ва АҚШ президенти Дональд Трампнинг телефон орқали музокаралари якшанба, 5 февраль куни бўлиб ўтди. Унда сиёсатчилар Украина шарқидаги вазият ва можарони тинч йўл билан ҳал қилиш имкониятлари, шунингдек, террорчиликка қарши кураш ҳамда НАТОнинг мудофаа бўйича сарф-харажатлари хусусида фикр алмашганлар.\nАввалроқ Трамп НАТОга аъзо давлатлар етакчилари учрашувида иштирок этишга розилик билдиргани хабар қилинганди.


Samsung Galaxy S10 туркумидаги учта флагман битта расмий суратда! - Terabayt.Uz\nЖанубий кореялик етакчи смартфонсоз Galaxy S10 туркумидаги флагманларнинг тақдимот кунини расман эълон қилган. Уларнинг 24 февралдан сотувга чиқиши ҳам маълум, аммо Terabayt.uz аллақачон айримларининг «жонли» видеолари ҳамда расмларини чиқарган.\nЎҚИНГ: Ҳали тақдим этилмаган Galaxy S10 Plus’ни ишлаётган ҳолида «жонли» томоша қиламиз!\nGalaxy S10 туркумидаги учта смартфоннинг расмини бугун машҳур инсайдер Эван Бласс (Evan Blass) ўзининг Twitter-аккаунти орқали эълон қилган. Кузатувчилар бунинг расмий пресс-рендер эканини айтишмоқда.\nЧапдан ўнгга: Samsung Galaxy S10 Lite, Galaxy S10, Galaxy S10+\nГарчи смартфонлар шаффоф ғилофда бўлса-да, уларнинг дизайнидаги асосий элементларни кўриш мумкин. Жумладан, Galaxy S10 Lite қўшалоқ асосий камерага эга бўлса, қолган икки моделда уч модулли бош камера мавжуд. Шунингдек, селфи-камера учун экрандаги «тирқиш»лар борасида: Galaxy S10+ моделида иккита объектив учун кенгроқ «туйнук» очилган, қолган иккитасида эса – доирасимон.\nЎҚИНГ: Galaxy S10 E (ёки S10 Lite) моделидан ташқари, яна битта ҳамёнбоп флагман – Galaxy S10 Mini ҳам бор экан!\n#Samsung #Android смартфон #Samsung Galaxy S10 #Samsung Galaxy S10 Plus #Samsung Galaxy S10+ #Samsung Galaxy S10 Lite #Samsung Galaxy S10 E


Британия ва АҚШ расмийлари хабарига кўра, россиялик гуруҳ Эроннинг кибержосуслик операциясидан ўз ҳужумларини амалга ошириш мақсадида фойдаланган. (Файл)\nВАШИНГТОН, КО – Россиялик гуруҳ ўнлаб хориж мамлакатларидаги давлат ва саноат ташкилотларига Эрон режими ниқоби остида ҳужум уюштириш мақсадида Эроннинг кибержосуслик операциясидан фойдалангани маълум бўлди. Бу ҳақда Британия ва АҚШ расмийлари хабар берганлар.\n«Турла» номли гуруҳ ўтмишда «разведка маълумотларни тўплаш мақсадида ҳукумат, ҳарбий, технологик, энергетика ва тижорат ташкилотларини нишонга олишда турли восита ва усуллардан фойдаланган», дейилади АҚШ миллий хавфсизлик агентлиги ва Бирлашган Қироллик миллий киберхавфсизлик марказининг (NCSC) душанба (21 октябрь) кунги қўшма баёнотида.\n«Турла»ни Россия ФСБ разведка агентлиги молиялаштираётгани гумон қилинади.\n«Турла ўз мақсадлари йўлида ишлатиш учун Эронга тегишли воситалар ва имкониятларни қўлга киритган», деди Бирлашган Қиролликнинг GCHQ разведка агентлигининг юқори мартабали расмийларидан бири Пол Чичестер.\nХакерлик кампанияси 35 дан ортиқ давлатни нишонга олган бўлиб, уларнинг аксарияти Яқин Шарқда жойлашган. Баёнотга кўра, кибер-операция давомида турли ҳужжатлар қўлга киритилган.\nҲужумлар даставвал Эрондан туриб амалга оширилаётгандек кўринса-да, NCSC аслида бундай эмаслигини аниқлади, деди Чичестер.\nТурла аввалроқ Эроннинг хакерлик гуруҳлари томонидан ўтказилган ҳужумларда қўлланилган «Нейрон» ва «Наутилус» номли имплантларни ўғирлаган. Бу воситаларни қўлга киритиш ва инфратузилмага кириш учун Турла Эрон хакерлик гуруҳларига ҳам зарар етказган, дейилади NCSC баёнотида.\nNCSC баёнотига кўра, Турла Эрон инфратузилмасига кириш ҳуқуқини қўлга киритиб, ўзининг зарарли кодини ишга туширишда Эронлик хакерларнинг «бошқарув ва назорат» тизимидан фойдаланишга муваффақ бўлган.\nРазведка мутасаддиларига кўра, Россия гуруҳи ва унинг эронлик қурбони ўртасида қандайдир келишув бўлгани ҳақида маълумотлар йўқ.\nРоссиянинг сўнгги киберҳужумлари\nУшбу ҳодиса Россиянинг кибержосуслик ва ҳийла-найранглар орқали ўз зарарли таъсирини кучайтириш мақсадида давлатлар ва ташкилотларга қарши амалга оширган навбатдаги ҳужумларидан бири бўлгани айтилмоқда.\n2018 йилнинг апрель ойида, Россиялик икки «дипломат» Ҳаагада Кимёвий қуролларни тақиқлаш ташкилотига (КҚТТ) хакерлик ҳужуми уюштиришга уринган пайт қўлга олинган эди.\nГРУ ҳарбий разведка агентлигининг россиялик жосуслари меҳмонхона яқинидаги машинага ўрнатилган электрон қурилмаларни ишга солганлар, деб хабар берган Нидерландия ҳукумати.\nКиберҳужумни амалга ошириш учун танланган вақт ҳам бежиз эмасди, сабаби Москва воқеа жойидан далилларни яширишга улгуриш мақсадида Суриянинг Дума шаҳрига КҚТТ мутахассисларининг киришини қасддан кечиктиришда айбланаётган эди.\nШу билан бир вақтда, КҚТТ Суриядаги йирик кимёвий ҳужум ва март ойида Солсберида россиялик собиқ икки ёқлама жосус Сергей Скрипаль ва қизининг заҳарланиши билан боғлиқ ҳодиса юзасидан тергов олиб бораётган бўлган.\n2018 йил май ойида АҚШ адлия вазирлиги ярим миллионга яқин уй ва офислардаги тармоқ роутерларидан ташкил топган хавфли ботнет зарарсизлантирилгани ҳақида хабар берганди. Бу тармоқ Россия разведкасига алоқадор деб тахмин қилинган хакерлар назоратида бўлган.\nУшбу чора хакерларга компьютерлар устидан назорат ўрнатиш ва маълумотларни осонлик билан ўғирлашга имкон берувчи, кичик ва ўрта ўлчамли компьютер тармоқлари орқали амалга оширилган операцияга барҳам беришга қаратилган.\nГуруҳ 2016 йил АҚШдаги президент сайловлари чоғида демократлар партиясига дахлдор бузғунчи ахборотни қўлга киритиш ва тарқатишга қаратилган хакерлик ҳужуми операциясига алоқадор бўлган, деб хабар берган АҚШ разведка агентликлари.\nЭронликлар ниқоби остидаги Россиялик хакерларни фош қилишган бўлса, демак Ғарбда кучлироқ мутахассислар бор. Эрон эса Россияга бундай тубанлик учун норозилик нотаси юбориши керак.\nРоссия разведкаси зобитлари халқаро киберҳужумларга алоқадорликда айбланмоқда\nГуруҳ фаолияти Франция, Грузия, Нидерландия, Жанубий Корея, Украина, Британия ва АҚШни қамраб олган.\nКремл хакерлари АҚШнинг қатор федерал идоралари ва киберхавфсизлик компаниясига ҳужум қилди\n«APT29», «The Dukes» ва «Cozy Bear» номлари билан танилган хакерлик гуруҳининг Россия ташқи разведка хизматига (СВР) алоқадорлиги маълум бўлган.


‘Қудратли армия – тинч ҳаётимиз кафолати’ - BBC O'zbek\n‘Қудратли армия – тинч ҳаётимиз кафолати’\nБундай баёнот билан Ўзбекистон президенти, мамлакат Қуролли Кучлари Олий Бош қўмондони Шавкат Мирзиёев чиққан.\n"Замонавий, қудратли армия - тинч-осойишта ҳаётлари кафолати" эканини айтган.\nРасмий хабарлардан аён бўлишича, президент Шавкат Мирзиёев Ўзбекистон Қуролли Кучларини замонавий қурол-яроғ ва ҳарбий техника билан таъминланганлик даражасини янада оширишга қаратилган аниқ вазифаларни белгилаб берган.\nОлий Бош қўмондон буларнинг барчаси ҳақида Ўзбекистон Мудофаа вазирлиги раҳбарияти билан кеча - пайшанба куни Тошкент Олий умумқўшин қўмондонлик билим юртида ўтказган йиғилиши чоғида баён қилган.\nЎзбекистон Ташқи ишлар вазирлигининг расман маълум қилишича, бу йиғинда Олий Мажлис Сенати аъзолари, Қонунчилик палатаси депутатлари ва ҳукумат аъзолари ҳам иштирок этишган.\nЎз ўрнида таъкидлаш жоиз, бу хусусдаги расмий хабарда Ўзбекистон Қуролли Кучларини янада замонавийлаштириш ва қудратини оширишга қаратилган "аниқ вазифа" ва "аниқ топшириқлар" тафсилотлари очиқланмаган.\nПрезидент Шавкат Мирзиёев Ўзбекистон Мудофаа вазирлиги раҳбарияти билан ўтказган йиғини қўшни Афғонистондаги хавфсизлик билан боғлиқ вазият жиддий издан чиқиб бораётган бир пайтга тўғри келган.\nЯқинда Афғонистон биринчи вице-президенти, генерал Абдулрашид Дўстум ҳам мамлакатнинг аксарият Марказий Осиё давлатларига бевосита чегарадош шимолий ва шимолий-шарқий минтақаларининг хавфсизлиги юзасидан ўзининг жиддий хавотирларини изҳор этган.\nЯқин Шарқдаги ИШИД гуруҳи Марказий Осиё давлатларини кўзда тутиб, бу ерларга ўн мингга яқин жангарисини сиздириш ҳаракатида экани билан огоҳлантирган.\nШундоққина биқинларида толиблар қаторида ИШИД жангариларининг ҳам фаоллашиб бораётганига оид хабарлар эса, ўтган икки йил ичида Ўзбекистон дохил барча Марказий Осиё давлатлари, Россия ва Хитойнинг жиддий хавотирларига сабаб бўлиб келади.\nХудди шу манзарада Дональд Трамп бошчилиги остидаги янги АҚШ маъмуриятининг Афғонистонга оид бундан кейинги сиёсати ҳозирча маълум эмас.\nСўнгги йилларда АҚШ билан ўзаро алоқаларига жиддий путур етган Россия эса, аллақачон Афғонистонда фаоллашиш "ҳаракатига тушиб қолган".\nРасман рад этиб келаётган эса-да, Афғонистон Толибон ҳаракати билан яқинлашишга уринаётганига оид хабарлар олинмоқда.\nАфғон можаросига айнан ўзлари бошчилигида ечим топиш учун расмий Кобул ва Ғарбни бир четга суриб, Хитой ва Покистонни ҳам жалб этмоқда.\nУкраина ва Суриядаги сўнгги воқеалар мисолида расмий Кремлнинг бу саъй-ҳаракатлари Афғонистоннинг Россия ва АҚШ ўртасида навбатдаги "прокси уруши" майдонига айланишига оид хавотирларни ҳам пайдо қилган.\nАфғонистонга бевосита чегарадош бўлган Ўзбекистон раҳбарияти эса, шу пайтга қадар афғон можаросига тинч йўл билан ечим топилишига тарафдорлик қилиб келган.\nШавкат Мирзиёев эса, ўшанда Сурхондарёга қилган ташрифи чоғида Ўзбекистоннинг жанубий сарҳадларидаги чегара постларидан бирини кўздан кечиришни ҳам унутмаган.\nМуваққат президент ва Бош вазирнинг давлат чегараларини мустаҳкамлаш чора-тадбирларини ҳам муҳокама қилгани хабар берилганди.\nglobalfirepower.com веб-сайти ўтган йил май ойида дунё мамлакатларининг жанговор қобилиятини намойиш этадиган навбатдаги Global Firepower Index рейтингини эълон қилган ва унда 126 мамлакат орасида Ўзбекистон армиясини 48-ўринга жойлаштирганди.\nИккинчи ва учинчи ўринларни эса, Россия ва Хитой армиялари эгаллашганди.


Рамзон Қодиров Чагаевнинг ғалабаси ҳақида: “Менинг иним чемпион!”\n20:05 / 12.07.2015\n11 июль куни Германиянинг Магдебург шаҳрида ўтказилган ўзбекистонлик боксчи Руслан Чагаев ва италиялик чарм қўлқоп устаси Франческо Пьянета ўртасида бўлиб ўтган жангда Ўзбекистон бокс мактабининг тарбияланувчиси Руслан Чагаевнинг қўли баланд келди. Чагаев жангнинг 1-раундидаёқ ўз рақиби устидан ишончли ғалабага эришди. Шу муносабат билан охирги вақтларда Чагаевни қўллаб-қувватлаб келаётган Чеченистон раҳбари Рамзон Қодиров ижтимоий тармоқларда боксчининг ушбу ғалабаси муносабати билан ўз табригини йўллади.\n“Магдебург “Аҳмат” жанг клубининг вакили, менинг қадрдон иним Руслан Чагаевнинг италиялик боксчи Франческо Пьянета устидан эришган ёрқин, ишончли ғалабасининг гувоҳи бўлди.\nРуслан WBA талқини бўйича ўта оғир вазн тоифасидаги ўзининг мунтазам жаҳон чемпиони унвонини ҳимоя қилди. Жангнинг 1-раундидаёқ соф нокаут! Руслан, биз сен билан фахрланамиз!!!!!!\nУ Чеченистон, Россия, Ўзбекистон, Германиядан барча мухлислари, барча мусулмонлар, ҳақиқий бокс ишқибозларининг ишончини оқлади. У бугунда ўта оғир вазн тоифасидаги энг зўр боксчи эканлигини исботлади”, деб ёзмоқда Рамзон Қодиров.


ОЛИЙ МАЖЛИС КАТТА ЎЗГАРИШЛАР ОСТОНАСИДА - Ўзбекистон овози газетаси\nИкки палатали парламент барпо этганимизга ҳадемай 15 йил тўлади. Шу вақт ичида қанча сув кечилди, кўп синовлардан ўтилди, ўзига хос тажриба тўпланди, сабоқ ва хулосалар ҳам чиқарилди.\nБугун одамни ҳар хил саволлар ўйлантиради. Ўтган йиллар давомида парламент мамлакатдаги ижтимоий, сиёсий, иқтисодий жараёнларда мустақил позицияси билан иштирок этдими? Депутатлар, сенаторлар «овоз бериш» тугмачасини босаётганда ҳақиқий иродасини кўрсатдими? Умуман, бугун ортга қаралганда, парламент ислоҳотларида нималарга эришилди-ю, нималарга улгурилмади?.. Ким ютди, ким ютқазди... Булар ҳақида узоқ гапириш мумкин. Олий Мажлисга Мурожаатномадан аён бўлмоқдаки, том маънодаги парламентга етиб бориш учун яна анча юриш, катта ўзгаришлар қилиш зарур. Ҳар ҳолда, демократиянинг талаби шундай.\n17 январь куни жорий йилга мўлжаллаб қабул қилинган Давлат дастурида Олий Мажлис билан боғлиқ 10 га яқин бандда турли вазифалар белгиланди. Шулар бажарилса, парламент демократияси сари яна бир-икки қадам силжисак керак.\nАввало айнан қандай вазифалар белгиланганига эътибор қаратсак. Олий Мажлис палаталарининг норма ижодкорлиги ва парламент назорати йўналишидаги фаолиятини кучайтириш, Давлат бюджети ва давлат мақсадли жамғармалари бюджетлари устидан парламент назоратининг ахборот-таҳлилий фаолиятини такомиллаштириш, парламент палаталарида коррупцияга қарши курашиш қўмиталарини ташкил қилиш, тўғридан-тўғри ишлайдиган қонунларни қабул қилиш каби ўта долзарб масалалар самарали ҳал этилиши кутиляпти.\nЛекин бошқа гаплар ҳам бор. Бу йилги Давлат дастурининг биринчи қисми еттинчи бандида Олий Мажлис фаолиятини молиявий, моддий-техник, ташкилий таъминлашни такомиллаштириш бўйича вазифалар кўзда тутилди.\nПарламент вакилларининг масъулияти, сайловчилар ишончини оқлаш, қонун ижодкорлигини яхшилаш, депутатлик назоратини кучайтириш мавзулари ҳақида кўп гапларни эшитганмиз. Аммо парламент зиммасига Конституция юклаган улкан вазифаларни бажариши, профессионал фаолият олиб бориши учун биринчи навбатда зарур бўладиган қўшимча салоҳиятли кадрларга, моддий-техник имкониятларга эгами-йўқми, деган савол тўғрисида ҳар доим ҳам ўйлайвермаймиз.\nЎз-ўзидан яна саволлар туғилаверади: шу вақтга қадар Олий Мажлиснинг фаолияти молиявий, моддий-техник ва ташкилий жиҳатдан яхши таъминланмаган эдими? Аввал вазият қандай эди? Неча йиллардан бери Давлат бюджети лойиҳаларини муҳокама қилиб, тасдиқлаб, ҳужжатга айлантириб берадиган ташкилотнинг ўзи таъминотдан қийналармиди?..\nШу йилнинг дастлабки кунларида Давлат дастури лойиҳаси муҳокамага қўйилганида бир бандда кўрсатилган масала эътиборни тортган эди. Тўғриси, кўпчилик уни ўқиб, ҳайрон ҳам бўлгандир. Унга кўра, парламент аъзоларининг ойлик маошини вазирлик ва идоралар даражасида ошириш кўзда тутилганди – масаланинг умумий мазмуни шундай эди. Бирдан хаёлдан шундай савол ўтади: «нима, парламент аъзоси вазирлик ходимидан кам иш ҳақи олармиди?..»\nСаволнинг жавобига қизиқиб, мутасадди идоралар, Қонунчилик палатаси депутатлари билан суҳбатлашдик. Депутатларнинг илтимосига мувофиқ бу масалада тафсилотларга берилишдан тийилдик. Лекин саволлар очиқ қолди: Парламент аъзоси қанча иш ҳақи олади? Аксарият вазирлик-идоралардаги оддий ходимлар, айрим ҳуқуқ-тартибот органларининг энг қуйи бўлинмаларидаги ходимлар-чи?..\nТасдиқланган Давлат дастурида «парламент аъзолари ва парламент палаталари девони ходимлари меҳнатига ҳақ тўлаш тизимини қайта кўриб чиқиш» кўзда тутилди. Халқимиз вакилларининг, парламентда ишлаётган бошқа ходимларнинг молиявий таъминоти яхшиланишини, тўғрироғи, уларнинг бу борадаги иззати жойига қўйилишини ўйлаб, барибир, хурсанд бўлдик.\nДавлат дастурида Олий Мажлис бюджетини шакллантириш ва ижро этишнинг янги механизмларини жорий қилиш масаласи белгиланиши бу йилдан парламент фаолиятида катта янгиликлар рўй бериши ҳақида яна бир яхши аломат бўлса эҳтимол. Бундан нимани тушуниш мумкин? Янги механизм жорий этилмоқчи... Демак, эски механизм самарали бўлмаган ёки бу борадаги ишлар демократик тартиб-қоидаларга унчалик мос тушмаган. Янги механизм нима беради? Бизнингча, ўз профессионал вазифаларини бажариши учун зарур бўладиган ресурс ва маблағларни сарфлашда Олий Мажлиснинг бошқа давлат идораларига боғлиқлигига чек қўйиш назарда тутилмоқда. Тўғри-да, акс ҳолда, парламентнинг парламентлиги қаёқда қолади?..\nЭътиборга молик яна бир масала шундаки, «парламент делегацияларининг хорижий мамлакатларга ташрифларини ва чет эл делегацияларини қабул қилишни ташкил этиш ҳамда шу мақсадлар учун давлат бюджетидан ажратиладиган маблағларни сарфлаш масаласини Олий Мажлис палаталарининг тегишли қарори билан белгилаш тартибини жорий қилиш» назарда тутиляпти. Бундан кейин парламентга келган чет эл делегацияларини қабул қилиш, яъни меҳмонларни ҳурмат-иззат билан кутиб олиш масаласини парламентнинг ўзи ҳал қилади. Албатта, буни ҳам қувончли хабар, деб қабул қилиш керак. Аввал вазият қандай эди, деган саволга зарурат йўқ.\nОлий Мажлиснинг моддий-техник таъминоти ҳақида муайян тушунча ҳосил бўлиши учун мисол келтириш мумкин. 2018 йил 19 декабрь куни Олий Мажлис Қонунчилик палатасининг ахборот-коммуникация инфратузилмасини такомиллаштириш чора-тадбирлари тўғрисида 1035-сонли қарор қабул қилинди. Унда Қонунчилик палатасининг ахборот-коммуникация инфратузилмасини модернизация қилиш учун компьютер техникаси, сервер ва коммуникация ускуналари, шунингдек, дастурий таъминлаш воситаларини харид қилиш масаласи ҳамда ана шу товарларнинг рўйхати (175 та замонавий компьютер, 50 та принтер ва бошқа техник воситалар) тасдиқланди. Бу қарорни Вазирлар Маҳкамаси қабул қилди. Қарорда шундай жойи бор: «Ўзбекистон Республикаси Олий Мажлисининг Қонунчилик палатаси... (иккита вазирлик билан бирга) таклифига розилик берилсин».\nДавлат дастурининг жамоатчилик муҳокамасига қўйилган лойиҳасида Олий Мажлис Қонунчилик палатаси депутатларининг ёрдамчиси вазифасини жорий этиш масаласи назарда тутилган эди. Кейинчалик режа ўзгарди ёки бошқа бандлар билан умумлаштирилди. Катта эҳтимол билан бу масала жорий йилда кўриб чиқилмаса керак. Бунинг ўзига хос сабаблари бор. Чунки давлат дастури лойиҳасида юридик йўналишдаги олий ўқув юртларининг илғор ва битирувчи талабалари орасидан жамоатчилик асосида депутатларга ёрдамчиларни танлаш таклифи назарда тутилган эди. Бундай амалиёт турли англашилмовчиликларни келтириб чиқариши мумкинлиги учун масала кун тартибидан олинган кўринади. Жамоатчилик асосида ишлаган ёш талабанинг масъулияти қандай бўлади, у депутатга ёрдам бера оладими ёки аксинча, депутат унга ёрдам бериши керак бўладими?.. Бу каби саволлар ҳолатга чуқурроқ ёндашишни талаб этади.\nКўпчилик билади, дунёнинг аксарият парламентларида депутат ёрдамчиси вазифаси мавжуд ва уларга давлат бюджетидан иш ҳақи тўланади. Ёрдамчи институтидан ташқари парламент, ундаги фракция ва қўмиталар фаолиятини самарали олиб боришга кўмаклашадиган кўплаб тузилмалар шакллантирилган. Бу борада дунёнинг илғор парламентларидан мисол келтириб, таққослаш фикридан йироқмиз.\nПарламентнинг ўрни ва таъсири оширилаётган мамлакат учун бу масала ниҳоятда муҳим эканини ҳам ёддан чиқармаслик лозим. Олий Мажлиснинг 4-5 йил аввалги вазифалари кўлами билан (жорий йилда бўладиган янгиликларни қўшиб ҳисоблаганда) ҳозирги иш кўлами ўртасида катта фарқ борлиги кўриниб турибди. Ҳудудлардаги реал ҳолатни, қонунлар ижросини тизимли ўрганиш, таклифлар тайёрлаш, соҳалар бўйича таҳлил олиб бориш, тўғридан-тўғри амал қиладиган қонунлар қабул қилиш, ҳукумат вакилларининг ахборот ва ҳисоботларини эшитиб, уларнинг фаолияти бўйича асосланган хулосалар бериш ва бошқа бир қанча вазифалар ўз-ўзидан бўладиган жараён эмас, албатта. Парламент сайловчилар олдидаги вазифаларини сифатли бажариши учун кўмакчи институтлар жуда зарур. Акс ҳолда, у мамлакатдаги реал ҳолатга таъсир кўрсатиши, халқ манфаатларини ҳимоя қилиши осон кечмайди.\nШунинг учун Давлат дастурида Олий Мажлис палаталари юридик хизматлари негизида юридик бошқармалар ташкил этиш, уларнинг штат бирлигини кўпайтириш, парламент палаталари қўмиталари ҳузурида улар фаолиятига бевосита ёрдам берадиган тузилмалар ташкил этиш масалалари қўйилди. Парламентнинг қонун ижодкорлиги, назорат-таҳлил фаолияти кучайишида янги тузилмаларнинг аҳамияти катта бўлади. Шундай қилиб, том маънода профессионал парламентни қарор топтириш бўйича реал ҳаракатлар кўпаймоқда.\nШу ўринда тарихий ривожланиш шароити мамлакатимизга нисбатан яқинроқ бўлган Латвия парламенти (сейм) фаолиятидан айрим мисолларни келтириш зиён қилмайди, деб ўйладик. Сеймда 100 нафар депутат ишлайди, ҳар бирида камида биттадан (кўпи – икки нафар) ёрдамчи бор экан. Уларни фракциялар ва депутатлар билан келишган ҳолда Сейм девони тайинларкан. Фракциялар катта-кичиклигига қараб, бир нафар котиб ва бир неча консультантга эга бўлиши мумкин. 2018 йил маълумотларига кўра, Латвия аҳолиси салкам 2 миллион кишини ташкил қилади.\nОлий Мажлиснинг иш ҳажми ошгани, уларни сифатли амалга ошириш осон бўлмаётгани ҳақида депутатларимиз томонидан ўтган йили (ундан аввал ҳам) кўплаб фикр-мулоҳазалар билдирилганини эслаш жоиз. Уларнинг фикрича, Қонунчилик палатасига киритилаётган айрим қонун лойиҳалари турли вазирлик ва идоралар томонидан шошма-шошарлик билан тайёрланяпти, асословчи ҳужжатларнинг юзакилиги билиниб қоляпти, қонунчиликка киритилиши таклиф этилаётган баъзи меъёрлар устида чуқур таҳлил олиб борилмаяпти. Шу ва бошқа камчиликлар қабул қилинаётган қонунларнинг сифатига салбий таъсир ўтказиб келяпти.\n2018 йилнинг сўнгги кунларида солиқ ва бюджет сиёсатининг янги йўналишлари қабул қилингани муносабати билан айрим қонун ҳужжатларига ўзгартириш ва қўшимчалар киритишни назарда тутувчи қонун лойиҳаси парламентга жуда кечикиб киритилгани депутатларнинг жиддий эътирозига сабаб бўлганди. Ўшанда вақт тиғизлиги учун ҳажми кичик бўлмаган қонун лойиҳасини бир кечада ўзгартириб чиқишга тўғри келганди. Бу каби ҳолатлар қонунларнинг сифатига, ижро ва жамоатчиликка тушунтириш жараёнларига путур етказмасдан қолмайди. Мана, шу кунларда солиқ тизимидаги ўзгаришлар кенг аҳоли вакиллари ва тадбиркорларда жиддий англашилмовчиликлар, жуда кўплаб саволларни туғдирмоқда.\nУмуман, парламентнинг таъсир доираси кенг, таҳлил ва мушоҳадаси чуқур, сўзи ўткир бўлиши, шубҳасиз, биринчи навбатда халқ вакилларининг ўзига, шунингдек, бошқа омилларга ҳам боғлиқ. Бу ҳақда гап кўп, лекин юқорида айтилганлари билан чекланамиз.\n2019 йилда Олий Мажлис катта янгиликлар, узоқ кутилган ўзгаришлар остонасида турибди. Уларнинг умумий маъноси шундайки, давлатнинг парламентга эътибори, ҳурмати ортиши кутиляпти.


Яна бир масхарабозча хабар: Киши бошига ҳайрия ёрдами олишда “Бирлик” ҳали ҳам Обамадан олдинда - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n”Юзга юз минг” кампанияси - 07 October 2012\n06:01 - Яна бир масхарабозча хабар: Киши бошига ҳайрия ёрдами олишда “Бирлик” ҳали ҳам Обамадан олдинда\nАвваламбор “Ҳаракат” сайтининг “Юзга юз минг кампанияси” рукнида ер олган “Бирлик” Партияси лидери Абдураҳим Пўлатнинг 5 майдаги чақириғида тилга олинган бир фактни эслатмоқчимиз. Ўша чақириқ ёзилган вақтгача АҚШ Президенти Барак Обаманинг бу йилги сайловолди кампанияси доирасида киши бошига 150 доллардан ёрдам тўпланган. “Юзга юз минг кампанияси” доирасида эса киши бошига 500 доллардан ёрдам олинган. Қаранг, ҳайриянинг киши бошига миқдори бўйича Обамадан ошибмиз, деб ёзганди Абдураҳим Пўлат ўшанда.\nReuters агентлигининг кеча тарқатган хабарида айтилишича, Обаманинг кампанияси доирасида йиғилган ёрдам сентябрь ойининг охиригача киши бошига 53 долларга тушибди.\n“Юзга юз минг кампанияси”да ишлар қандай кетмоқда? Абдураҳим Пўлатнинг 29 сентябрда эълон қилган чақириғида 5 майдан кейин яна 7 кишидан 5,1 минг доллар ёрдам келгани айтилганди. 29 сентябрдан кейин ҳам келган яна 1 минглик ёрдамни ҳам ҳисобга олсак, бу йил спонсорларимзнинг берган ёрдами 9,1 мингга чиқди. Демак, ҳайрия ёрдамининг киши бошига миқдори 650 доллар. Обамадан 12 баравар олдиндамиз.\nХабарнинг масхарабозлиги қаерда дейсизми? Гап шундаки, бу масалада Обамадан олдинда эканлигимиз билан мақтанишни қўйиб туринг, турли савиядаги бу икки кампанияни солиштиришнинг ўзи ножиддийликдир. Чунки, америкаликлар Обаманинг сайловолди камапанияси учун $181 млн (!!!) миқдорда ёрдам юборган. Ёрдамчиларнинг фақат сентябрь ойидаги сони 18 млн бўлган. Ҳар бири $250 дан кам пул юборган ёрдамчиларнинг сони умумий ёрдамчиларнинг 98 фоизини ташкил қилади.\nЎзбекистонда хабарчилик масхарабозликка айланган экан, биз ҳам орқада қолмайлик дея, шундай ҳазил солиштириш қилдик.\nАммо, ҳеч қачон унутмаймизки, Ўзбек миллатини ҳам АҚШдаги каби марраларга етиштириш учун курашмоқдамиз. Чунки, АҚШда шунча пул йиғилаётгани Обаманинг эмас, халқнинг ютуғи бўлгани каби, ўзбеклар “Юзга юз минг кампанияси”да катта рақамларга чиқса, бу “Бирлик”нинг эмас, миллатнинг ғалабаси бўлади.\nЁрдам берган фидоийларга миннатдорчилик билдириш билан бир қаторда, “Юзга юз минг кампанияси”да иштирок этиш миллат ва ватаннинг келажаги учун курашнинг бир парчаси эканлигини унутмасликка, бу кампанияда иштирок этишга чақирамиз.


Феруза Норматова: “Ўз ҳаётидан зерикканлар миш-миш тўқийди”\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Феруза Норматова: “Ўз ҳаётидан зерикканлар миш-миш тўқийди”\t14:08, 03 октябрь 2016\t“Даракчи” газетасидаги “Қисқа ва лўнда” лойиҳасининг бу галги меҳмони ёш актриса Феруза Норматова. Актриса мазкур лойиҳа орқали қизиқарли саволларга қисқача жавоб берди. “Ҳавас қилгулик оилада туғилганман. Тез кунларда ота-онамнинг оила қуришганига 30 йил бўлади. Буни кенг даврада нишонлашни режалаштирганмиз. Опам, иккита синглим ва укам бор. Келажакда худди шундай тинч осуда оиланинг бекаси бўлсам дейман. Ниятим икки ўғил ва икки қизининг онаси бўлиш. Мен ҳам худди ота-онам сингари, фарзандларимга ўз қизиқишларидан келиб чиққан ҳолда касб танлашларига имконият яратиб бераман”, —дейди актриса оиласи ҳақида. Феруза Норматова ўзи ҳақидаги миш-мишларга муносабат билдирар экан: “Санъаткорлар истаса-истамаса, улар ҳақида турли гап-сўзлар тарқалаверади. Буни мен касб танлашимдан олдин билиб, тан олиб бўлганман. Менимча, миш-мишларни ўз ҳаётидан зериккан, нима иш билан шуғуланишни билмаганлар тарқатса керак. Мен унақаларга умуман аҳамият бермайман”,—дея жавоб берди. Актриса иштирокидаги “Қисқа ва лўнда” лойиҳасини “Даракчи” газетасининг пайшанба куни сотувга чиқадиган 40-сонида ўқишингиз мумкин.


Сексвале ФИФА президентлиги учун сайловда қатнашмайди - Спорт UZ - Скачать музыку бесплатно новинки музыки 2016-2017\nЖанубий Африка Республикасидан ФИФА президентлиги учун ўз номзодини қўйган Токио Сексвале сайловда иштирок этмаслигини маълум қилди. У ўз номзодини қайтариб олишга қарор қилди. Кеча Руанда пойтахти Кигали шаҳрида Африка футбол конфедерациясининг ижроқўм йиғилиши бўлиб ўтди. Унда Африка футбол конфедерацияси ФИФА президентлиги учун ўтказиладиган сайловда Осиё футбол конфедерацияси президенти Шайх Салмон бин Иброҳим ал-Халифага овоз беришга келишиб олинди. Шу тариқа, энди ФИФА президентлиги учун ўтказиладиган сайловда Шайх Салмондан ташқари, УЕФА Бош котиби Жанни Инфантино, ФИФАнинг собиқ Бош котиби ўринбосари Жером Шампань ҳамда Иордания шаҳзодаси Али бин Ал-Хусайн иштирок этади. Сайлов 26 февраль куни Швейцариянинг Цюрих шаҳрида бўлиб ўтади. - деб хабар бермоқда Stadion.uz нашри.


10 апрель куни баъзи вилоятларда ёмғир ёғиши кутилади\n10 апрель куни баъзи вилоятларда ёмғир...\nРеспублика Гидрометеорология маркази 10 апрель куни Ўзбекистонда кузатиладиган об-ҳаво маълумотини эълон қилди.\nТошкентда ҳаво ўзгариб туради, вақти-вақти билан ёмғир ёғади. Шарқдан секундига 5-10 метр тезликда шамол эсади. Кечаси 10-12, кундузи 17-19 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 5-10, кундузи 15-20 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кузатилмайди. Шарқдан секундига 5-10 метр тезликда шамол эсади. Кечаси 7-12, кундузи 23-25 даража илиқ бўлади.\nТошкент, Самарқанд, Сирдарё ва Жиззах вилоятларида ҳаво ўзгариб туради, ёмғир ёғади. Шарқдан секундига 5-10 метр тезликда шамол эсади. Кечаси 7-12, кундузи 17-22 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёмғир ёғиши кутилади. Шарқдан секундига 5-10 метр тезликда шамол эсади. Кечаси 10-15, кундузи 20-25 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, момақалдироқ бўлиб, ёмғир ёғиши кутилади. Шарқдан секундига 5-10 метр тезликда шамол эсади. Кечаси 10-15, кундузи 18-23 даража илиқ бўлади.\nЖамият бугун, 17:00


Noble Quran - Ўзбек - Sura: 28 - IslamHouse Reader\n28 - Qasas surasi ()\n(1) То. Сийн. Мийм.\n(2) Ушбулар очиқ-ойдин китоб оятларидир.\n(3) Иймон келтирадиган қавм учун сенга Мусо ва Фиръавннинг хабаридан ҳақ ила тиловат қилиб берамиз.\n(4) Албатта, Фиръавн ер юзида баланд кетди. У ўша(ер)нинг аҳолисини бўлиб ташлади. Улардан бир тоифасини эзар, ўғилларини сўйиб, қизларини тирик қолдирарди. Албатта, у бузғунчилардан бўлган эди.\n(Ушбу ояти каримадаги: «Албатта, Фиръавн Ер юзида баланд кетди», дегани Фиръавн бутун Ер юзига ҳоким бўлган экан, деган маънони эмас, балки Миср ерида «баланд кетди» — такаббурлик қилди, туғёнга кетди, ҳаддан ошди, каби маъноларни беради. Ўзи ҳоким бўлган ер аҳолисини бўлиб ташлаш ҳар бир фиръавннинг одати.)\n(5) Биз эса, ер юзида эзилганларга беминнат неъмат беришни, уларни пешво қилишни, уларни ворислар қилишни ва ер юзида уларга имконлар беришни\n(6) Фиръавн, Ҳомон ва икковининг аскарларига улар(Бани Исроил)дан қўрққан нарсаларини кўрсатишни истаймиз.\n(7) Ва Мусонинг онасига: «Уни эмизавер. Бас, (унга ёмонлик етишидан) қўрққан чоғингда уни дарёга ташла, қўрқма, хафа бўлма, Биз, албатта, уни сенга қайтаргувчимиз ва Пайғамбарлардан қилгувчимиз», деб ваҳий қилдик.\n(Араб тилшунос олимлари бу ояти каримани Қуръони Каримнинг юксак даражадаги балоғат ва фасоҳатига мисол сифатида келтирадилар. Аллоҳ таоло биргина оятда иккита буйруқ — «эмизавер» ва «дарёга ташла», иккита қайтариш — «қўрқма», «хафа бўлма», иккита башорат — «уни сенга қайтарамиз» ва «пайғамбарлардан қилгувчимиз» жуфтликларини ишлатгандир. Оналари кўнгилларига Аллоҳ таоло илҳом этган буйруқни бажардилар. Гўдакни сандиққа солиб, дарёга оқизиб юбордилар.)\n(8) Бас, Фиръавн оиласи уни ўзларига душман ва ғам-ғусса бўлиши учун тутиб олдилар. Албатта, Фиръавн, Ҳомон ва икковларининг аскарлари хатокорлардан бўлган эдилар.\n(9) Фиръавннинг хотини: «(Бу бола) мен учун ҳам, сен учун ҳам кўз қувончидир. Уни ўлдирманглар. Шоядки, у бизга фойда берса ёки уни бола қилиб олсак», деди. Ҳолбуки, улар сезмасдилар.\n(10) Мусонинг онасининг қалби бўшаб қолди. Мўминлардан бўлиши учун қалбини мустаҳкам боғламаганимизда, уни билдириб қўйишига сал қолди.\n(11) У(она) у(Мусо)нинг опасига: «Изидан бор», деди. Бас, уни бир четдан кўрди. Ҳолбуки, улар сезмасдилар.\n(12) Ва бундан олдин унга эмизгувчиларни ҳаром қилган эдик. Бас, (опаси): «Мен сизларга уни сиз учун кафилликка оладиган ва унга насиҳатгўй бўлгувчи аҳли байтни айтиб берайми?» деди.\n(13) Бас, Биз уни онасига кўзи қувончга тўлиши, хафа бўлмаслиги ва, албатта, Аллоҳнинг ваъдаси ҳақ эканини билиши учун қайтардик. Лекин кўплари буни билмаслар.\n(Аллоҳ таоло Ўзининг ҳикматли тадбири ила Мусо алайҳиссаломни оналарига қайтариб берди. Оятда таъкидланишича, бундан қуйидаги учта мақсад кўзланган эди: Мусо алайҳиссалом ила оналарининг кўзлари қувониши. Онанинг ўғли Мусо алайҳиссалом фироқи ила хафа бўлмаслиги. Мусо алайҳиссаломнинг оналари Аллоҳнинг ваъдаси ҳақ эканини билишлари. Чунки аввал Аллоҳ таоло у аёлга, Биз уни сенга қайтаргувчимиз, деб ваъда берган эди. Ана ўша ваъдасини ҳақ ила амалга оширди. Ҳа, Аллоҳ таоло нимани ваъда қилса, уни албатта бажаради. Шундай қилиб, Мусо алайҳиссалом оилаларидан айрилмаган ҳолда Фиръавннинг қасрида тарбия топа бошладилар.)\n(14) Қачонки у вояга етиб, мукаммал бўлганида, унга ҳикмат ва илмни бердик. Биз яхши амал қилгувчиларни шундай мукофотлармиз.\n(Биз «вояга етиб» деб таржима қилган «балаға ашудда» иборасини араблар жисмоний жиҳатдан вояга етиш, «мукаммал бўлганида» деб ўгирган «иставо» сўзини ақлий жиҳатдан камолга етиш, деб тушунадилар. Ҳазрати Ибн Аббос розияллоҳу анҳумо: «Вояга етиш ўн саккиздан ўттиз ёшгача, мукаммал бўлиш ўттиздан қирққача», деган эканлар.)\n(15) Ва у шаҳарга унинг аҳолиси ғафлатдалик пайтда кирди. Унда уришаётган икки кишини кўрди. Буниси ўз гуруҳидан, униси эса, душманларидан эди. Бас, ўз гуруҳидан бўлган душман бўлганга қарши ундан ёрдам сўради. Шунда Мусо уни бир мушт уриб ўлдириб қўйди. У(Мусо): «Бу шайтоннинг ишидир. Албатта, у очиқ-ойдин душман ва йўлдан оздиргувчидир», деди.\n(Шаҳар аҳолиси ғафлатда бўладиган пайт, туш вақтидир. Иссиқ юртларда, жумладан, Мисрда ҳам туш пайти шаҳар ва қишлоқ аҳолиси кундузги уйқуда бўладилар. Мусо алайҳиссалом бири ўз қавми — Бани Исроилдан, иккинчиси душман — Фиръавн қавмидан бўлган икки кишининг уришаётганини кўрдилар. Бани исроиллик киши Мусо алайҳиссаломдан қибтийга қарши ёрдам сўрар эди. «Шунда Мусо уни бир мушт уриб ўлдириб қўйди». Мусо алайҳиссалом қибтийни умуман ўлдирмоқчи эмас эдилар. Унинг ўлиб қолганини кўриб қаттиқ афсусландилар.)\n(16) У: «Эй Роббим, албатта, мен ўзимга зулм қилдим. Бас, мени мағфират қил», деди. Шунда У зот уни мағфират қилди. Албатта, Унинг Ўзи мағфират қилгувчи, меҳрибондир.\n(17) У: «Эй Роббим, менга берган неъматинг ҳаққи-ҳурмати, ҳаргиз, жиноятчиларга ёрдамчи бўлмасман», деди.\n(18) Бас, у эрталаб шаҳарда қўрққан ҳолида, аланглаб кетаётган эди, бирдан, кеча ундан ёрдам сўраган яна ёрдам сўраб қичқириб қолди. Мусо унга: «Албатта, сен очиқ-ойдин гумроҳсан», деди.\n(19) Қачонки икковларига душман бўлганни тутмоқчи бўлган эди, у: «Эй Мусо, кеча бир жонни ўлдирганинг каби, мени ўлдирмоқчимисан?! Сен ер юзида фақат жаббор бўлишни истарсан ва ислоҳ қилгувчилардан бўлишни истамассан», деди.\n(20) Ва шаҳарнинг нариги четидан бир киши шошиб келиб: «Эй Мусо, аниқки, аъёнлар сени ўлдириш учун тил бириктирмоқдалар. Бас, чиқиб кет! Албатта, мен сенга насиҳат қилгувчиларданман», деди.\n(21) Бас, хавфсираб, аланглаган ҳолда у ердан: «Эй Роббим, менга золим қавмлардан нажот бергин», деб чиқди.\n(22) Қачонки Мадян томон юзланганида: «Шоядки, Роббим мени тўғри йўлга ҳидоят қилса», деди.\n(23) Қачонки Мадян сувига етиб келгач, бир тўп одамларнинг ҳайвонларини суғораётганини кўрди ва улардан бошқа (қўйларини сувдан) қайтараётган икки аёлни кўрди. У: «Сизларга не бўлди?» деди. Улар: «Чўпонлар қайтмагунларича суғора олмаймиз, отамиз қари чол», дедилар.\n(24) Бас, икковларига (ҳайвонларини) суғориб берди. Сўнгра сояга қайтди ва «Эй Роббим, албатта, менга туширажагинг ҳар бир яхшиликка муҳтожман», деди.\n(Мусо алайҳиссалом ҳалиги икки аёлнинг ҳайвонларини суғориб бердилар. Буни ўзларининг эркак кишилик бурчи, деб билдилар. Демак, кун иссиқ экан. Аввал ҳам сояда ўтирган эдилар. Лекин қийналаётган икки аёлни кўриб, ғоятда чарчаган, ҳориб-толган, очиққан бўлсалар ҳам, туриб уларга ёрдам бердилар. Қайтиб бориб яна соядан жой олдилар. Яна ёлғиз қолдилар. Яна муҳожирлик ғурбатини ҳис этдилар. Ёлғизнинг ёри худо, деб яна Роббул Оламийнга илтижо қилиб: «Эй Роббим, албатта, менга туширажагинг ҳар бир яхшиликка муҳтожман», дедилар.)\n(25) Бас, икковларидан бири ҳаё билан юриб келиб: «Отам сенга бизларга суғориб берганинг ҳақини бериш учун чақирмоқда», деди. Қачонки унга келганида ва қиссани айтиб берганида, у: «Қўрқма, золим қавмлардан нажот топдинг», деди.\n(Қизлар отасига ҳайвонларини суғориб берган ғариб йигит ҳақида, унинг мардлиги, шижоатлиги, яна ўзи ёлғиз сояда ўтириб қолганлиги ҳақида сўзлаб беришган. Ўшанда оталари қизлардан бирини ўша ғариб йигитни чақириб келиш учун юборади. Мусо алайҳиссалом бу чақириқни қабул қилиб, чолнинг олдига борадилар. Мусо алайҳиссалом уй эгасига бошларидан ўтган қиссани гапириб бердилар. Кўпни кўрган тажрибали чол у кишининг кўнглини кўтариб, қўрқма, энди қутулиб кетдинг, деган маънони айтди.)\n(26) Икки(қиз)дан бири: «Эй отажон, уни ишга ёллаб ол. Чунки, ишга ёлланадиган энг яхши кимса кучли ва ишончли кимсадир», деди.\n(27) У: «Менга саккиз йил ишлаб беришинг шарти билан, шу икки қизимдан бирини сенга никоҳлаб бермоқчиман, агар ўн йилни тамомласанг, бу сенинг ишинг. Мен эса сенга машаққат қилишни истамасман. Иншоаллоҳ, менинг солиҳ кишилардан эканимни кўрасан», деди.\n(28) У(Мусо): «Бу мен билан сенинг орамиздадир. Икки муддатдан қай бирини адо қилсам ҳам, менга тажовуз қилинмас. Айтаётган нарсамизга Аллоҳ вакилдир», деди.\n(29) Мусо муддатни тугатиб, аҳли билан йўлга тушиб кетаётиб, Тур томонда узоқдан оловни кўриб қолди. У аҳлига: «Туриб туринглар, аниқки, мен узоқдан оловни кўрдим. Балки, у ердан сизга бирор хабар ёки исинишингиз учун бир тутам чўғ олиб келарман», деди.\n(Мусо алайҳиссалом қайинотаси билан келишган муддатни ўтаб, аҳли аёлларини олиб Мисрга қайтиш учун йўлга чиқдилар. Йўлда, Сийна ярим оролидаги Тур тоғига яқинлашганда, тоғ томонда узоқдан бир олов ёниб турганини кўрдилар.)\n(30) Бас, қачонки унинг олдига етиб келганида, водийнинг ўнг томонидан, муборак жойдан, дарахтдан унга: «Эй Мусо, албатта, Мен, Ўзим оламларнинг Робби Аллоҳдирман.\n(31) Ва асоингни ташла», деб нидо қилинди. Қачонки унинг катта илон каби қимирлаётганини кўргач, қарамасдан ортга қочди. «Эй Мусо, бери кел, қўрқма, албатта, сен омонликдагилардансан.\n(Бу ҳол ҳақиқатда ажойиб эди. Бепоён саҳродаги тоғнинг ўнг томонида, муборак бир жойда Аллоҳ таоло фариштани ҳам ўртага қўймай, Мусо алайҳиссаломга бевосита Ўзи нидо қилмоқда. Бу жой ҳақиқатда ҳам муборак бир жой эди. Бу пайт, шубҳасиз, муборак бир пайт эди. Бу нидо ҳақиқатда ҳам муборак бир нидо эди.)\n(32) Қўлингни ёқангдан (қўлтиғингга) суқ, бирон нуқсонсиз оппоқ бўлиб чиқур ва қўрқувдан қанот(қўл)ингни ўзингга тортиб ол. Бас, шу иккиси Роббингдан Фиръавн ва унинг одамларига икки ҳужжатдир. Албатта, улар фосиқ қавм бўлдилар», (дейилди).\n(33) У: «Эй Роббим, мен улардан бир жонни ўлдирганман, улар мени ўлдиришларидан қўрқаман.\n(34) Биродарим Ҳорун мендан кўра тили бурророқ, уни ҳам мен билан юбор, мени тасдиқлайдир. Зеро, улар мени ёлғончи қилишларидан қўрқурман», деди.\n(Мен улардан бани исроиллик билан уришаётган қибтийни билмасдан, нохосдан ўлдириб қўйганман. Фиръавн аъёнлари мени ўлдириш учун тил бириктираётганларида қочиб кетганман. Энди яна кириб борсам, уларнинг эски адовати қўзиб мени ўлдириб қўйсалар, диний даъват иши нима бўлади, деб қўрқаман. Менинг тилимда бир оз дудуқлик бор, оғам Ҳорун эса, тили бурро одам. Кофирлар билан тортишувларда иш беради. Уни ҳам мен билан бирга пайғамбар қилиб юбор. У ҳам мен билан бирга пайғамбар бўлиб, мени тасдиқласин.)\n(35) У зот: «Биз сени оғанг билан қувватлаймиз ва икковингизга бир салтанат берурмизки, улар сизга етиша олмаслар. Бизнинг оятларимиз ила иккингиз ва сизга эргашганлар ғолибдирсиз», деди.\n(Демак, Мусо ва Ҳорун алайҳимассалом ҳамда уларга эргашганлар ғолиб бўлишлари турган гап. Ғалабага эришиш учун Аллоҳнинг оятлари билан ҳаракат қилинса, бас. Шундай ҳаракат бўлди ҳам.)\n(36) Бас, қачонки Мусо уларга очиқ-ойдин оятларимиз ила келганида, улар: «Бу уйдирма сеҳрдан бошқа нарса эмас. Аввалги ота-боболаримиздан ҳам бу ҳақда эшитмаган эдик», дедилар.\n(Кўзларига кўриниб турган мўъжизани, кўзбўямачилик, сеҳрдан ўзга нарса эмас, у уйдирмадир, дедилар. Аллоҳнинг Пайғамбарига қарши, Аллоҳнинг мўъжизаларига қарши бундай гапни айтишга бирор далил-ҳужжатлари бормиди? Албатта, йўқ эди. Ота-боболаридан эшитмаганлари учун Аллоҳнинг Пайғамбарини ёлғончи қилиб, мўъжизасани сеҳр дейишлари тўғрими?! Уларнинг ота-боболари ким эди ўзи? Дунёнинг охиригача бўладиган нарсаларни кўрсатиб кетишганми?!)\n(37) Ва Мусо: «Роббим Ўз ҳузуридан ким ҳидоят келтирганини ҳам, охират диёри оқибати кимга бўлишини ҳам яхши билгувчи Зотдир. Албатта, золимлар нажот топмаслар», деди.\n(Куфр келтириб, Аллоҳнинг Пайғамбарини инкор этиб, Аллоҳнинг оят-мўъжизаларини сеҳр деб зулм қилганлар нажот топмаслар.)\n(38) Ва Фиръавн: «Эй, аъёнлар, мен сизларга ўзимдан бошқа илоҳ борлигини билмасман. Бас, эй, Ҳомон, лойга ўт ёқиб, мен учун бир баланд қаср қур, шоядки (унга чиқиб) Мусонинг илоҳини кўрсам. Албатта, мен уни ёлғончилардан деб ўйламоқдаман», деди.\n(Худолик даъвосида бўлган аҳмоқ фиръавнлар ўйламай, оғзига нима келса гапираверади. Вазирига нимани хоҳласа, буюраверади. Ҳомон лойга ўт ёқиб ғишт пишириб, ўта баланд қаср қурармиш, Фиръавн унга чиқиб, осмонда Аллоҳни кўрар эмиш. Аллоҳ осмонда сенинг чиқишингга қараб турадиган зотмиди?! Сенга ўхшаган ифлос Аллоҳнинг даргоҳига бора олармиди?! Осмон сенга ўхшаш бандалар учун Аллоҳ таоло томонидан яратилган бир нарса-ку, нима учун Аллоҳни осмон билан чегаралаб қўймоқчисан?! Ушбу саволлар ҳам ўзини худо санаётган Фиръавнинг нақадар эси паст эканини тушунишга ёрдам беради. Ўша эси паст махлуқ ўзининг аҳмоқона гапи билан Аллоҳ юборган Пайғамбар Мусо алайҳиссаломни ёлғончига чиқармоқда.)\n(39) У(Фиръавн) ва унинг аскарлари ер юзида ноҳақдан такаббурлик қилдилар ҳамда ўзларини Бизга қайтарилмаслар деб гумон қилдилар.\n(40) Бас, Биз уни ва унинг аскарларини тутдик ва денгизга отдик. Энди золимларнинг оқибати қандоқ бўлганига назар сол.\n(41) Ва уларни дўзахга чақирадиган пешволар қилдик. Қиёмат куни эса, уларга ёрдам берилмас.\n(Ахир, бу дунёдан ноҳақ такаббурлик қилиб, дўзахга даъват бўйича пешволик билан ўтган бўлсалар, уларга қандай қилиб ёрдам берилиши мумкин?)\n(42) Ва бу дунёда уларга лаънатни эргаштириб қўйдик. Қиёмат куни эса, улар (раҳматдан) йироқ қилинганлардандир.\n(43) Батаҳқиқ, Биз аввалги асрларни ҳалок қилганимиздан сўнг Мусога одамлар учун нур, ҳидоят ва раҳмат қилиб китобни бердик. Шоядки, улар эсласалар.\n(44) Биз Мусога ишни ҳукм қилган пайтимизда сен ғарбий томонда эмас эдинг ва гувоҳлардан ҳам бўлмагансан.\n(Эй Муҳаммад! Мусога пайғамбарликни, Таврот ва унинг ҳукмини берган пайтимизда Тур тоғининг ғарбий томонида йўқ эдинг. Бу ишга гувоҳлардан ҳам бўлмагансан.)\n(45) Лекин Биз бир неча асрларни пайдо қилдик, бас, уларнинг умри чўзилди. Сен Мадянда туриб, уларга оятларимизни тиловат қилиб берганинг йўқ. Аммо Биз Пайғамбар юборгувчи бўлдик.\n(46) Биз нидо қилган чоғимизда Турнинг ёнида йўқ эдинг. Лекин Роббингдан раҳмат сифатида сендан олдин огоҳлантиргувчи келмаган қавмни огоҳлантириш учун (қиссаларни сенга билдирдик). Шоядки, эсласалар.\n(Яъни, Биз Мусога Тур тоғининг ёнида нидо қилганимизда сен у ерда йўқ эдинг. Аммо Биз у ерда бўлиб ўтган қиссани сенга билдирдик. Бу иш сендан олдин огоҳлантиргувчи-пайғамбар келмаган қавмни огоҳлантиришинг учун Роббингнинг сенга берган раҳматидир. Шоядки ушбу қиссалар таъсирида улар эслашлари лозим бўлган нарсаларни эсга олсалар.)\n(47) Агар уларга қилмишлари туфайли мусийбат етганида: «Эй Роббимиз, бизга Пайғамбар юборганингда эди, оятларингга эргашар эдик ва мўминлардан бўлар эдик», демасалар эди.\n(48) Қачонки уларга бизнинг ҳузуримиздан ҳақ келганида, улар: «Унга ҳам Мусога берилган нарса берилса эди», дедилар. Улар илгари Мусога берилган нарсага куфр келтирмаган эдиларми?! Улар: «Икки сеҳр ўртага чиқди, бир-бирига ёрдам бермоқда, биз ҳар бирига куфр келтиргувчимиз», дедилар.\n(Ҳа, Муҳаммад алайҳиссалоту вассаломдан илгари улар Мусо алайҳиссаломга тушган нарсага ҳам куфр келтирган эдилар. Энди бўлса, Муҳаммад алайҳиссалоту вассаломга иймон келтирмасликларига Мусо алайҳиссаломга берилган нарсага ўхшаш нарса у кишига берилмаганини сабаб қилиб турибдилар. Улар «икки сеҳр» деб Таврот билан Қуръонни назарда тутишяпти. Таврот ҳам, Қуръон ҳам сеҳрдир, улар бирга ўртага чиқиб, бир-бирига ёрдам бермоқда, биз ҳар иккисига ҳам куфр келтирувчилармиз, дейишяпти.)\n(49) Сен: «Агар ростгўйлардан бўлсангиз, Аллоҳнинг ҳузуридаги у иккисидан кўра тўғрироқ бир китоб келтиринг, мен унга эргашаман», дегин.\n(50) Агар сенга жавоб бера олмасалар, бас, билгинки, улар фақат ҳавойи нафсларига эргашмоқдалар, холос. Аллоҳдан бўлган ҳидоятсиз, ўз ҳавойи нафсига эргашгандан кўра ҳам гумроҳроқ кимса борми?! Албатта, Аллоҳ золим қавмларни ҳидоят қилмас.\n(Қуръонга эргашмаган ҳар бир кимса ҳавои нафси йўлида юрган бўлади. Ҳавои нафси ихтиёридаги ҳар бир кимса дунёдаги энг гумроҳ кимсадир. Агар бунга эътироз бўлса, Қуръондан кўра тўғрироқ китобни келтирсин!)\n(51) Батаҳқиқ, Биз уларга гапни етказиб қўйдик. Шоядки, эсласалар.\n(52) У(Қуръон)дан олдин китоб берилганлар унга иймон келтирурлар.\n(Бу ояти карима тушган пайтда яҳудийлардан ҳам, масиҳийлардан ҳам иймон келтириб, мўмин-мусулмон бўлган кишилар бор эди. Оятда ана шунга ишора қилинмоқда.)\n(53) Уларга тиловат қилинган чоғда: «Биз унга иймон келтирдик. Албатта, у Роббимиздан келган ҳақдир. Албатта, биз бундан олдин ҳам мусулмон эдик», дедилар.\n(54) Ана ўшаларга сабр қилганлари учун ажрлари икки марта берилган. Улар яхшилик ила ёмонликни дафъ қилурлар ва уларга ризқ қилиб берган нарсаларимиздан нафақа қилурлар.\n(55) Қачонки беҳуда нарса эшитсалар, ундан юз ўгириб: «Бизга ўз амалларимиз, сизга ўз амалларингиз, омон бўлинглар, биз жоҳилларни истамасмиз», дедилар.\n(56) Албатта, сен ўзинг севган кишингни ҳидоят қила олмассан. Лекин Аллоҳ кимни хоҳласа, ўшани ҳидоят қиладир. У ҳидоятга юрувчиларни яхши билгувчи Зотдир.\n(Демак, одамларни ҳидоят қилиш фақат Аллоҳ таолонинг измидадир. Аллоҳдан бошқа ҳеч ким, ҳатто охирзамон Пайғамбари алайҳиссалоту вассаломнинг ҳам бу ишга қурблари етмайди. Агар у зот алайҳиссалоту вассалом бирор кишини ҳидоят қилиш имконига эга бўлганларида, амакилари Абу Толибни ҳидоят қилган бўлар эдилар. Аммо бунинг имкони бўлмади. Абу Толиб ҳидоятга муяссар бўлмай дунёдан ўтди. Бунга Расули Акрам алайҳиссалоту вассалом қаттиқ афсус чекдилар. Аллоҳ таоло эса, бу ҳақда Пайғамбарига ушбу оятдаги баёнотни берди.)\n(57) Улар: «Агар сен билан ҳидоятга эргашсак, ўз еримиздан юлиб олинамиз», дедилар. Биз уларга омонлик ҳарамини макон қилиб бермадикми?! У ерга ҳар нарсанинг мевалари Бизнинг даргоҳимиздан ризқ ўлароқ йиғилади-ку! Аммо кўплари билмаслар.\n(58) Биз маишатлари ҳаддан ошган қанчадан-қанча юртларни ҳалок қилдик. Бас, анавилар уларнинг масканлари, улардан кейин маскан қилинмади, илло, озгинаси, холос. Ва Биз Ўзимиз ворис бўлиб қолдик.\n(59) Роббинг шаҳар-қишлоқларни, то улар орасига уларга оятларимизни тиловат қиладиган Пайғамбар юбормасдан туриб, ҳалок қилувчи бўлмаган. Биз шаҳар-қишлоқларни фақат аҳли золим бўлган ҳолдагина ҳалок қилгувчи бўлганмиз.\n(Аллоҳ таолонинг одати шуки, инсонларга жон, ақл-идрок бериб қўйса ҳам, яна пайғамбар орқли огоҳлантирмасдан туриб уларни ҳалок қилмайди. Пайғамбарни қачон ва қаерга юборишни Ўзи билади. Мана, Макка аҳлига ҳам пайғамбар келмаган эди. Энди Муҳаммад алайҳиссалоту вассаломни юборди. У кишини фақат Макка аҳлига эмас, балки барча макон ва замонларга огоҳлантиргувчи пайғамбар қилиб юборди.)\n(60) Ва сизга берилган нарсалар бу дунёнинг матоҳи ва зийнати, холос. Аллоҳнинг ҳузуридаги нарса яхшироқ ва боқийдир. Ақл ишлатмайсизларми?\n(61) Биз унга гўзал ваъда қилган, кейин ўшанга эришувчи киши, бу ҳаёти дунё матоҳини берганимиздан сўнгра қиёмат куни (азобга) ҳозир қилинганлардан бўлган киши каби бўлармиди?!\n(Бу ояти каримада мўмин билан кофир бир-бирларига солиштириб кўрсатилмоқда. Бир томонда мўмин киши. Унга Аллоҳ таоло мўминлиги учун бу дунёда гўзал яшашни, у дунёда гўзал жаннатга эга бўлишни ваъда қилган. Иккинчи томонда кофир киши. Аллоҳ таоло унга ҳаёти дунёнинг озгина матоҳини берган. Кейин у дунёда азоблаш учун дўзахни тайёрлаб қўяди. Хўш, шу икки кишини ўзаро тенг дея оламизми? Албатта, йўқ!)\n(62) У зот уларни чақирган кунида: «Сиз даъво қилган Менинг «шерик»ларим қани?!» дер.\n(63) Устиларига сўз(ланган азоб) тушиши ҳақ бўлганлар: «Эй Роббимиз, анави йўлдан оздирганларимизни ўзимиз йўлдан озганимиздек оздирганмиз. Сенга ўзимизни оқладик. Улар бизга ибодат қилган эмаслар», дерлар.\n(64) Ва: «Менинг «шерик»ларимни чақиринглар», дейилур. Улар чақирурлар. Бас, (сохта худолари) уларга жавоб бермаслар. Ва, азобни кўрурлар. Кошки, ҳидоят топган бўлганларида эди!\n(Қани, у дунёда ибодат қилиб юрган худоларини энди чақирсинлар, уларга ёрдам беришсин. Ҳозир ёрдам беришмаса, қачон ёрдам беришади? Мушриклар Аллоҳга шерик қилган сохта худоларини чақирадилар. «Бас, (сохта худолари) уларга жавоб бермаслар». Бу дунёда жавоб бера олмаган сохта худолар у дунёда жавоб бера билармиди? Демак, мушрикларнинг умидлари узилди. Ана шунда улар «азобни кўрурлар».)\n(65) У кунда У зот уларга нидо қилиб: «Пайғамбарларга нима деб жавоб бердингиз?» дер.\n(66) Ана ўша кунда хабарлар улардан махфий бўлур ва улар бир-бирларидан сўрай олмаслар ҳам.\n(67) Аммо тавба қилган, иймон келтириб, солиҳ амалларни қилган киши, шоядки, нажот топгувчилардан бўлса.\n(68) Ва Роббинг хоҳлаганини яратиб, хоҳлаганини ихтиёр қилур. Уларда ихтиёр ҳаққи йўқдир. Улар ширк келтираётган нарсалардан Аллоҳ пок ва юксакдир.\n(69) Ва, Роббинг уларнинг қалблари яшираётган нарсаларни ҳам, ошкор қилаётган нарсаларни ҳам билур.\n(70) У Аллоҳ Ундан бошқа ибодатга сазовор илоҳ йўқ Зотдир. Бу дунёда ва охиратда барча ҳамд Унгадир. Ҳукм ҳам Унинг Ўзигадир ва Унгагина қайтарилурсизлар.\n(71) Сен уларга: «Айтинг-чи, агар Аллоҳ кечани қиёмат кунигача доимий қилиб қўйса, Аллоҳдан ўзга қайси илоҳ сизга ёруғлик келтира олур? Эшитмайсизларми?!» деб айт.\n(72) Сен уларга: «Айтинг-чи, агар Аллоҳ кундузни қиёмат кунигача доимий қилиб қўйса, Аллоҳдан ўзга қайси илоҳ сизларга ором оладиганингиз кечани келтира олади?! Кўрмайсизларми?!» деб айт.\n(73) У зот Ўз раҳмати ила сизларга кеча ва кундузни ором олишингиз ва Ўз фазлидан талаб қилишингиз учун пайдо қилди. Шоядки, шукр келтирсангиз.\n(74) У кунда У зот уларга нидо қилиб: «Сизлар даъво қилган «шерик»ларим қани?» дер.\n(75) Ва ҳар бир умматдан бир шоҳид чиқариб: «Ҳужжатларингизни келтиринг!» дегаймиз. Бас, улар ҳақ Аллоҳга эканини билурлар ва ўзлари уйдириб юрган нарсалари ғойиб бўлур.\n(Қиёмат кунида Аллоҳ таоло ҳар умматнинг пайғамбарини гувоҳ сифатида чиқариб олиб, умматларга, менинг шеригим борлиги ҳақида қилган даъволарингизга ҳужжатларингизни келтиринг, дейди. Уларнинг ўзлари ўйлаб топган сохта худолари ғойиб бўлиб қолади. Ана ўшанда шармандалари чиқади.)\n(76) Албатта, Қорун Мусо қавмидан бўлиб, уларга такаббурлик қилди. Биз унга калитлари бир гуруҳ қувватлиларга ҳам оғирлик қиладиган хазиналарни берган эдик. Ўшанда қавми унга: «Ҳовлиқма, албатта, Аллоҳ ҳовлиққанларни суймас.\n(Демак, Қорун Мусо алайҳиссаломнинг, яъни Бани Исроил қавмидан бўлиб, қавмига такаббурлик қилган. Қорун катта бойликка учиб, қавмига такаббурлик қилди. Молу мулки шу даражада кўп эдики, хазиналарининг калитларини кўтариш бир тўда кучли одамларга ҳам оғирлик қилар эди. Ўша вақтда шунчалик молга эгалик уни ҳовлиқтириб юборади. Шу сабабли, ўз қавмига такаббурлик қилади.)\n(77) Ва Аллоҳ сенга берган нарса билан охиратни излагин, бу дунёдаги насибангни ҳам унутма. Аллоҳ сенга яхшилик қилганидек, сен ҳам яхшилик қил. Ер юзида бузғунчиликни излама. Албатта, Аллоҳ бузғунчиларни суймас», дедилар.\n(Аллоҳ таоло берган молу дунёга қандай муносабатда бўлиш кераклиги ушбу ояти каримада ўз аксини топган. Мусулмон банда қўлига молу дунё тушганда ўзини худди шу оятга мос тутмоғи лозим. Мусулмон одам, аввало, Аллоҳ берган молу дунё билан охиратни излашга интилади. Яъни, молу мулкини шариатда кўрсатилган, охиратда фойда берадиган жойларга сарфлайди. Ҳаром-хариш, гуноҳ, фисқу фужур ва беҳуда ишларга сарф этмайди. Чунки беҳуда ишларга сарфланган молу дунё бу дунёда ҳам, у дунёда ҳам фойда бермайди. Аксинча, икки дунёда ҳам зиён келтиради. Лекин мусулмон одам охиратни ўйлаб, бу дунёсини тарк қилиб-унутиб ҳам юбормайди.)\n(78) У (Қорун): «Менга у фақат ўзимдаги илм туфайлигина берилгандир», деди. Аллоҳ ундан олдинги асрларда ундан кўра қувватлироқ, ундан кўра кўпроқ (мол) тўплаганларни(ҳам) албатта ҳалок этганини у билмасмиди?! Гуноҳкорлардан гуноҳлари ҳақида сўраб ўтирилмас.\n(79) Бас, у (Қорун) қавми ҳузурига зебу зийнати ила чиқди. Ҳаёти дунёни хоҳлайдиганлар: «Қани энди бизга ҳам Қорунга берилган нарсадан бўлса эди. Ҳақиқатан, у улуғ насиба эгасидир», дедилар.\n(Молу дунёсига ишониб мутакаббирлик билан ғурурга кетган, дунёда бузғунчилик қилишга уринган, ношукр одамга фақат ҳаёти дунёни ўйлайдиган кишиларгина ҳавас қилиши мумкин. Ушбу дунёнинг беш кунлик матоҳига эришишдан бошқа мақсади йўқларгина ўша туғёнкор, бузғунчига ўхшаган бўлишни орзу қилиши мумкин. Ана ўшаларгина ғурурга кетган мазкур мутакаббирни «улуғ» насиба эгаси, дейиши мумкин.)\n(80) Илм берилганлар эса: «Вой бўлсин сизларга! Иймон келтириб, солиҳ амалларни қилганлар учун Аллоҳнинг савоби яхшидир. Унга фақат сабр қилганларгина эришурлар», дедилар.\n(81) Бас, Биз уни ва унинг ҳовли-жойини ерга юттирдик. Унга Аллоҳ(азоби)дан ёрдам берадиган гуруҳ ҳам бўлмади, унинг ўзи нусратга эришгувчилардан ҳам бўлмади.\n(Ҳаммаси оддийгина тугади. Қорунни ҳам, ҳовли-жойини ҳам ер ютди-қўйди. Қорун ҳам, унинг бойликлари ҳам, кибру ҳавоси ҳам йўқ бўлди-кетди. Қорунга Аллоҳнинг азоби келганида унга ёрдам берувчи топилмади. Унинг ўзи ҳам илми ила, молу дунёси ила ўзини қутқариб қола олмади.)\n(82) Ва кечагина унинг маконини орзу қилаётганлар: «Воажаб, Аллоҳ бандаларидан Ўзи хоҳлаганларига ризқини кенг ёки тор қиладиганга ўхшайдир. Агар Аллоҳ бизга лутф қилмаганида, бизни ҳам ерга юттирар эди. Воажаб, кофирлар нажот топмайдиганга ўхшайди-ку!» дейишга ўтдилар.\n(Ҳаёти дунёга берилган ғофилларнинг кўзи шунга ўхшаш фалокатлар вақтида очилиши мумкин. Қорунни ва унинг ҳовли-жойини ер ютганидан кейингина унга ҳавас қилаётган ҳаёти дунё ихлосмандларининг кўзи очилди.)\n(83) Биз ўша охират диёрини ер юзида такаббурлик ва бузғунчиликни истамайдиганлар учун қилурмиз. Оқибат тақводорларникидир.\n(Ўша илмлилар айтган охират диёрини Ер юзида Қорун каби такаббурлик ва бузғунчилик қилмаганлар, уларнинг Ер юзида бўлишини истамайдиганларга берамиз. Ким тақводор бўлса, оқибат яхши бўлади.)\n(84) Ким бир яхшилик келтирса, унга ундан кўра хайрлироқ (мукофот) бор. Ким бир ёмонлик келтирса, ёмонлик қилганлар фақат қилганларига яраша жазоланурлар.\n(Яъни, яхшиликнинг савоби кўпайтириб берилади. Ёмонлик эса, ўз ҳолича жазога тортилади. У кўпайтирилмайди.)\n(85) Сенга Қуръонни фарз қилган Зот, албатта, сени қайтар жойга қайтаргувчидир. Сен: «Роббим ҳидоят келтирган шахсни ҳам ва очиқ-ойдин гумроҳликдаги шахсни ҳам яхши билгувчидир», деб айт.\n(Сен она юртингдан ҳижрат қилиб кетишга мажбур бўлаётганингдан ўкинма. Сенга Қуръон тиловати ва унга амал қилишни фарз қилган Зот — Аллоҳ, албатта, сени қайтар жойга — Маккага яна қайтаргувчидир.)\n(86) Сен ўзингга китоб туширилишидан умидвор ҳам эмас эдинг. Илло, Роббинг раҳмати бўлиб (тушди). Бас, ҳаргиз кофирларга ёрдамчи бўлма.\n(87) Ва сени улар сенга туширилган Аллоҳнинг оятларидан ҳаргиз тўсмасинлар. Роббингга даъват қил. Асло мушриклардан бўлма.\n(88) Аллоҳдан ўзга ҳеч бир илоҳга илтижо қилма. Ундан ўзга ибодатга сазовор зот йўқ. Ундан ўзга ҳар бир нарса ҳалок бўлгувчидир. Ҳукм Унинг Ўзигагинадир ва фақат Унгагина қайтарилурсиз.\n(Сен уларнинг гап-сўзларига, хоҳиш-истакларига қараб ўтирма. Аллоҳнинг оятларига амал қилишда давом этавер.)


Британия бош вазири Туркия борасида ЕИни танқид қилди\n24 октябр 2021, Тошкент вақти: 21:08\nТуркияга сафар қилаётган Дэвид Камерон ҳамкасби Ражаб Тоййиб Эрдўғон билан олиб борган сўзлашувдан сўнг Туркиянинг Европа Иттифоқига қўшилиши борасидаги музокаралар секин бораётганини танқид қилди.\n- Музокаралар чоғида мен ўртамизда муштарак қарашлар мавжудлиги ҳақида ўйладим. Иккимиз эркин тадбиркорлик тарафдоримиз, мудофаа борасида НАТОга аъзомиз, иккимиз Туркиянинг Европа Иттифоқига тўлиқ аъзо бўлишини хоҳлаймиз. Туркиядан қалъани ҳимоя қилиш сўралса-ю, аммо қалъага киришига рухсат берилмаса, бу адолатсизлик, деб ўйлаймиз, деди Дэвид Камерон.\nБритания Туркиянинг Европа Иттифоқига аъзо бўлишин қўллаб-қувватлаб келмоқда. Дэвид Камерон Туркия ЕИга аъзо бўлишида Лондон Анқаранинг “энг кучли тарафдори" бўлишини айтди.


26 май 2022, Тошкент вақти: 22:24\nЎзбекистондаги карантинга атаб чизилган расм. Рассом Анна Иванова.\nТошкентлик 49 яшар рассом Анна Иванова Covid-19 боис карантин жорий қилинган Ўзбекистон пойтахти манзараларини туркум суратларда акс эттирди.\nКарантин жорий қилинган март охиридан бери ўтган даврда мусаввира коронавирус хроникаси акс этган юзлаб суратларни чизди.\nСуратларда карантин жорий қилинган Тошкент кўчаларидаги кундалик ҳаëт акс этган.\nЎзбекистондаги таниқли рассомлардан бири бўлган Анна Иванова Озодлик билан суҳбатда “Вирус даври эпопеясини” расмларда акс эттириб келгуси авлодларга етказиш ниятида” бу ишга қўл урганини айтади:\n- Инсоният турли даврларни бошдан кечирган. Масалан, Тош даврида одамлар нима билан машғул бўлганини ўша давр рассоми қояларга чизиб кетган асарлар орқали биламиз. Ўрта асрларда юз берган эпидемиялар ҳақида эса ўша давр рассомлари чизган асарлар орқали ҳабар топамиз. Масалан Катта Питер Брейгель 1562 йилда чизган “Ўлимнинг ғалабаси” деган асарида ўша даврда юз берган ўлат эпидемияси даҳшати тасвирланган. Ҳозир, албатта, ҳамманинг қўлида фотога олиш ускунаси бор. Лекин рассом нигоҳи фотоаппарат илғамаган қирраларни ҳам акс эттиради. Бир тошкентлик сифатида шаҳримнинг бугунги ташвишли кунларини сурат қилиб чизишни вазифа деб билдим.\nАнна Иванова асари\nРассом Анна Иванова картон қоғозга акварель¸ гуашь¸ акрил¸ рангли қалам ва мойли пастель таëқчалари билан чизади.\nУнинг асарларини кўздан кечирган санъатшунос Абдумалик Турдиевнинг айтишича¸ бу расмлар суд жараëни хроникасини акс эттирадиган услубда чизилган:\n- АҚШ ва яна кўплаб давлатларда суд залида фото ва видео тасвир олишга изн йўқ. Рассомларга бу жараëнни чизишга рухсат бор. Етакчи нашрлар рассомларни ëллаб суд мажлисига юборади. Рассом тезлик билан суд залида қоралама суратлар чизади. Бундай расмларни ҳабарлар лентасида кўргансиз. Анна чизган расмлар ҳам шу руҳда. Бу эса расмлардаги драматизмни кучайтиради. Мамлакат пойтахти ҳам худди суд залидаги одамлар каби "охири қандай бўлар экан?" деган ташвиш билан яшамоқда. Кинода катастрофа деган жанр бор. Анна чизган суратлар катастрофа даври манзараларидир.\nАнна Иванова чизган асар\nАннанинг ўзи Озодлик билан суҳбатда бу жанрга қандай кириб келганини айтиб берди\n- Ҳозир кўп рассомлар вирус эпохаси қизиқ ва актуалми¸ деган саволни ўзига бермоқда. Вирус давридан олдинги кўп артпроектлар эскириб ҳам қолди. Вирус давридаги кундалик ҳаëтни расмларимда акс эттиришга ўзим учун қарор қилдим. Карантиндан олдин ҳам бозорларга бориб расм чизардим. Тармоқда Евгений Русак деган рус рассоми пандемия даври манзаларини чизаëтганини кўриб қолдим. Русак пандемиянинг ҳақиқий хроникасини ўз суратларида акс эттирган. Кўча¸ поликлиника¸ метро ва касалхоналарнинг карантин пайтидаги кўринишлари Русакнинг моҳир қўллари чизган суратларда бутун даҳшати билан намоëн бўлган. Мен Русакчалик даҳшатли ва Русак каби маҳоратли чизмасамда¸ қўлдан келганча ҳаракат қиляпман. Кўпинча ийманаман. "Биз дард чекаëтган пайтда расм чизяпсан" деган таънали нигоҳлар билан ҳам юзма-юзман. Ўзбекистонда касаллар нисбатан оз. Ўзига хос карантин чоралари эса ҳаммага таъсир қилди. Бозор эса менинг илҳом манбаим сифатида қолди. Янги персонажлар кириб келди. Дезинфекторлар¸ скафандрли назоратчилар¸ автомат кўтарган солдатлар...\nРассом Анна Иванова карантин тугаганидан кейин бу расмларни кўргазмага қўймоқчи.\nАллақачон Берлин ва Прагадаги арткураторлар бу расмлар билан қизиқа бошлашди.\nФрида Кало билан беллашадиган рассом\nАнна Иванова 1971 йили Тошкентда туғилди. 1993 йили Низомий номли ТДПУнинг бадиий графика факультетини тугатди. 1994 йилда Лондондаги Gallery at Cork street музейида асарлари намойиш қилиниб илк бора халқаро мунаққидлар эътиборига тушди. Рассомнинг 2002 йилда Нью-Йорк шаҳридаги World Fine Art галереясида намойиш қилган асарлари эса тижорий муваффақият қозонди.\nРассом 2019 йили Олмаота шаҳридаги “Ислом маданияти фестивали” доирасида - ArtLane санъат марказида “Мамлакатим ва инсонларим манзаралари” деган туркум асарларни намойиш қилди.\nИванованинг устози¸ тошкентлик рассом Янис Салпинкиди Озодлик билан суҳбатда уни “Фрида Кало¸ Сергей Паражанов¸ Мартин Рамирес, Анри Руссо каби рассомлар билан беллаша оладиган ижодкор дея таърифлади.\nЎлат , оспа, холера, испанка – ўтган асрда бу эпидемиялар дунëни даҳшатга солган бўлиши баробарида рассомларга илҳом ҳам берган.\nМасалан француз рассоми Никола Пуссен ўзининг “Ашдодда ўлат” номли асарида одамлардаги қўрқув ҳиссини тасвирлайди.\nСанъатшунос Абдумалик Турдиевнинг айтишича¸ экстремал шароитда бурчакка тиқилган одам изтироби рассомларни ўзига жалб қиладиган магнитдир:\n- Янги ва кутилмаган ҳолатга тушган одам кечинмаси ва хаяжони рассом учун жуда қизиқ. Рассом учун эпидемия бу воқелик деган эшикни очадиган янги калитдир. Карантин бошланиши билан энг таниқли ва бозори чаққон ўзбек рассоми Бобур Исмоилов ниқоб таққан аëл расмини чизиб кўргазмага қўйди. Илхом театри артистлари бу расм асосида хореографик скетч ҳам қилишди. Эпидемиягача ҳеч ким танимаган рассом эпидемия пайтида бирдан машҳур бўлиб кетиши мумкин. Масалан Антуан Гро (1771-1835) деган француз рассомини ҳеч ким танимаган. Эпидемия темасида разм чизгани учун бир кунда машҳур бўлган эди. Рассом чизган «Наполеон Бонапарт Яффодаги ўлат теккан аскарларни зиëрат қилди” деган асар бу жанрдаги энг мукаммал тасвир сифатида қадрланади.\nРассом Евгений Русак асари\nАбдумалик Турдиев бундан 100 йил олдин Европада миллионлаб кишилар ëстиғини қуритган испан гриппи даҳшатини фотографлар эмас¸ балки рассомлар самарали акс эттирганини айтади.\n- Эгон Шиле деган рассом бўлган. 1918 йили у 28 ëшда эди. Машҳур рассом Густав Климтнинг шогирди эди. Унинг испан гриппи ҳақидаги “Оила” деган асари рангтасвир тарихи дарсларида “мусибат санъати”нинг олий намунаси сифатида ўқитилади. Расмда Эгон Шиленинг ўзи¸ Эдит исмли хотини ва бир болакай тасвирланган. Улар бу расм чизилганидан бир кун ўтиб испан гриппидан ўлишади. Орадан уч кун ўтиб Эгон Шиленинг ўзи ҳам вирус юқтириб оламдан ўтди.\nТаниқли ўзбек рассоми¸ 47 яшар Бобур Исмоилов 25 март куни коронавирус мавзусидаги рангтасвир асарини Тошкентда жамоатчиликка тақдим қилган эди.\n- Рассом асари бу ўзига хос тошойна. У бугунги кунимизни акс эттиради. Мен чизган асар қаҳрамони тиббий ниқоб тақиб олган. Аммо у ўзининг гўзаллигини ўйлаб¸ қулоғига сирға тақмоқда. Демак атрофда фалокат юз берса ҳам¸ аëл киши гўзалликка талпинади. Шуни акс эттирдим.


“Президент совғаси” 4897 нафар болажонларга топширилади » Иштихон овози газетаси\n“Президент совғаси” 4897 нафар болажонларга топширилади\nИлк бор мактаб остонасига қадам қўйган болажонлар қувончини кузатганмисиз? Уларнинг кўзидаги ҳайрат, қалбидаги ҳаяжонга ҳавас қилмай илож йўқ. Айниқса, болажонларга Президент совғалари тақдим этилганда, уларнинг шодлигини таърифлаш қийин.\nБу йил туманимиз умумтаълим мактабларига қадам қўяётган 4897 нафар биринчи синф ўқувчилари ана шундай қувончга мушарраф бўлишади.\nАйни пайтда барча умумтаълим мактабларида жажжи болажонлар учун ўқув хоналарини тайёр ҳолатга келтириш ишлари ниҳоясига етказилди.\nБу йил туманимиздаги 93 та умумий ўрта таълим мактабларида жами 6634 нафар йигит-қизлар 9 ва 11-синфларни битириб чиқишди. 11-синф битирувчиларидан 1 нафар ўқувчи кумуш ва 1 нафар ўқувчи олтин медаль соҳиби бўлди.\nЯнги ўқув йилини кўнгилдагидек кутиб олиш учун тайёргарлик қизғин. Ўқувчиларни асосий турдаги ўқув қуроллари билан таъминлаш мақсадида 10 августдан 10 сентябрга қадар савдо марказлари билан ҳамкорликда "Мактаб ярмаркалари" ташкил этилди.\nтаълим муассасалари фаолиятини ташкил этиш бўйича шўъба мудири.\nВагиз Ибрагимов бронза медаль соҳиби\nМактаб пулли бўлармиш!!?


2 Фев 2019 9535\nТошкентда очилаётган умумий овқатланиш нуқталари сони йилдан-йилга ошиб бормоқда. Бунда кўча фаст-фудлари «оролча»ларини алоҳида қайд этиш лозим. Бундай вариантнинг танланиши ҳам бежиз эмас: тез тайёр бўлади, мазали ва чўнтакбоп. Аммо танганинг иккинчи томонини ҳам унутмаслик лозим, бунда сифатсиз емакдан заҳарланиб қолиш ҳам ҳеч гап эмас. Бундай жойларда тамадди қилаётганда ичакларимизга инфекция тушиши мумкинми? Ушбу саволларга жавоб топиш учун пойтахтдаги умумий овқатланиш пунктларига йўл олдик.\nИлгари пойтахтда хот-доглар тайёрлайдиган исталган нуқтани фаст-фуд дердик. Ҳамма жойда бир хил дўмбоқ кулчалар, сосиска, кетчуп, майонез, помидор ва бодринг, сабзи салати бўларди. Бугун бундай «оролча»лар эгалари турли айёрликларга қўл урмоқда, оригинал таъм ўйлаб топиш учун бир-бирига мос келмайдиган масаллиқларни аралаштирмоқда, хўрандалар эътиборини тортиш учун турли акциялар ўтказмоқда. Аммо сифатли озиқ-овқат маҳсулотига бўлган санитария талаби барибир ўзгармай қолаверади. Бироқ бундай нуқталар эгаларининг ҳаммаси ҳам қоидаларга амал қилавермас экан.\nОчиққан йигит оч қолди\nШундай қилиб, Юнусобод таманидаги будкалардан бирига ўзим билан олиб кетиш учун товуқли лавашга буюртма бердим ва жараённи кузатдим. Ошпазнинг жағи очиққина экан, 12 минг сўм узатдим. Пулни олиб санаб кургач, лавашни тайёрлашга киришди. Унга қўлқоп кийиш кераклигини эслатдим. «Ия?! Эсдан чиқибди-ку?!» деб қолди. Демак, таом тайёрлашда санитария меъёрларига амал қилмаслик ва кимдир эсига солгандан сўнг эслаш мумкин экан-да?! Иштаҳам йўқолди.\nЯшнобод туманида ҳам худди шу манзара кузатилди. Автобус бекатларидан биридаги лаваш тайёрлайдиган нуқта. Худди ўшандай буюртма бердим. Сотувчи-ошпаз қўлқоп кийган. Тўғри, бунинг унча-мунча одам эътибор беравермайдиган бир лекини ҳам бор. Витринанинг бу томонида туриб, буни пайқаш ҳам осон эмас. Асосий масалликлар солинган идиш тоза эмас экан. Унинг нега нотозалиги билан қизиқдим. Тан олишди, буюртмалар жуда кўп бўлгани учун ҳали ювишга улгуришмабди. Бироқ улар сўнгги марта қачон ҳаммасини тартибга солишганини аниқлашнинг ҳам иложи йўқ эди.\nҲамкасбим ҳам яна бир кўнгилсиз ҳолатни сўзлаб берди. Бир йигитнинг қорни очиб, донар, лаваш, хот-дог ва бошқаларни сотадиган будкага келибди. Бу пайтда сотувчи ҳамма ёқни тартибга келтираётган экан. Мижозни кўргач, қўлидаги супургини четга отиб юбориб, буюртмани тайёрлашга киришибди. Буюртмани тайёрлаётганда супуришдан ҳосил бўлган чанг бурнига кирган, шекилли, оғзини ҳам ёпмасдан қаттиқ аксириб, яна ишини давоб эттирибди. Ҳалиги очиққан йигитнинг бирдан иштаҳаси йўқолибди.\n...ёғ шу даражада қорайиб кетганки\nБунга ўхшаш вазиятларга бозорларда ҳам дуч келиш мумкин. Бу ерда одамлар эртадан кечгача ишлашади, ва албатта, оч юришмайди. Бундан ташқари, бозор-ўчар қилиб бўлганларнинг кўпчилиги ҳам у-бу таом еб олишни истайди. Одатда ош, норин, кабоб, перашка ва бошқа нарсаларни истеъмол қилишади. Ошпазлар ҳам очиқ жойда, расталар орасида таом тайёрлайди. Қозондаги ёғ шу даража қорайиб кетганки, унда қанча таом пиширишганини аниқлашнинг имкони йўқ. Хуллас, бир деганда овқатдан заҳарланиб қолиш оппо-осон.\nУмумий овқатланиш нуқталарига яна кичкина ресторанлар, кафе ва ошхоналар киради. Кўпгина хўрандалар арзон овқатлардан, кўпи билан 20 минг сўмгача, олишга ҳаракат қилади. Аммо кўпроқ харж қиладиганлари ҳам йўқ эмас. Хизмат кўрсатувчиларнинг хўрандаларга муомаласи ҳам шунга қараб бўлади, шекилли. Агар мижознинг бойроқлиги кўриниб турса ва кўп нарса буюрса, унга рисоладагидек хизмат кўрсатилади, агар чўнтаги бўшроғи кириб қолса, таомни ювилмаган идишда ҳам тортавериш мумкин. Тушлик танаффусларимда бирида худди шундай вазият кузатилди. Овқат сузиб келишган ликопча ёғли эди, унда олдинги мижоз чала истеъмол қилган соус қолдиғи кўриниб турарди. Менинг столимга хизмат кўрсатаётган официант қизни чақириб, унга танбеҳ бердим. У узр сўради ва одам кўпайиб кетганда шунақа ҳолатлар ҳам учраб туришини айтди ва хатони идиш ювувчининг эътиборсизлигига йўйди. Аммо буюртмамни алмаштириб берди.\nАммо бунда вазиятларнинг ҳаммаси ҳам қора рангларда эмас, албатта. Бозорда ўз ишига масъулият билан ёндашадиган умумий овқатланиш нуқталари эгалари борлигини тан олиш ҳам керак. Рақобат тобора кучайиб бораётган даврда мижозларни биргина янгича таъм ва таомлар ўйлаб топиш билан ушлаб қолиб бўлмаслигини улар ҳам яхши англашади. Шу боис ҳам барча меъёрлар, жумладан, санитария меъёрларига ҳам қатъий амал қилишади. Йиллар давомида мисқоллаб йиғилган нуфузни шубҳа остида қолдиришни мутлақо истамайдилар. Ана шундай кишилардан бири билан, аноним қолиш шарти асосида, суҳбатлашишга муваффақ бўлдик.\n– Давлатимиз тадбиркорларга кенг имкониятлар эшикларини очмоқда. Бу соҳада ўз нуқтасини очиш ва ишга тушириш илгарига қараганда, анча осонлашди. Аммо бозорларимиз бунга етарличи тайёр эмаслиги ҳам бор гап. Ҳалиям айрим тадбиркорлар учун умумий овқатланиш нуқтаси – бу бизнес. Бош мезон – пул ишлаб олиш. Агар эътибор қилган бўлсангиз, фаст-фуд тайёрлашнинг ягона рецепти мавжуд эмас. Бир масаллиқни иккинчиси билан осонгина алмаштираверадилар. Айрим ҳолларда барча масаллиқлари ўзгариб кетади. Ходимларни ишга олишда ҳам камчиликлар кузатилади.\nЎз муассасамда шахсан мен маҳсулотларнинг сифатига, овқат тайёрлаш жараёнига, хомашёларнинг тўғри сақланишига жиддий эътибор қаратаман. Бино ичи ҳамиша тоза-озода бўлиши лозим. Ҳар ой дезинфекция, ҳар ҳафта яхшилаб тозалаш ишларини ўтказамиз. Ҳар бири алоҳида ўқув курсларидан ўтган профессионалларни ишга олганмиз.\nЭнди ҳаммаси виждонга ҳавола\nАна шу савол билан Соғлиқни сақлаш вазирлиги ҳузуридаги Республика давлат санитар эпидемиологик назорат марказининг туман бўлимига мурожаат қилдик. Бу ерда вазиятни шундай изоҳлашди:\n– Илгари умумий овқатланиш нуқталари мониторинги билан таркиби турли хизмат вакилларидан иборат махсус мувофиқлаштирувчи кенгаш шуғулланарди, бугун бу усул эскирди. Тадбиркорлик субъектларига бизнесини ривожлантиришга «яшил чироқ» берилгандан сўнг кўзда тутилмаган текширувлар тўхтатилди. Энди ҳаммаси тадбиркорнинг виждонига ҳавола. Аммо биз ҳам фаолиятдан тўхтаб қолганимиз йўқ, бу борада махсус меъёрлар ишлаб чиқилди, тадбирлар, бизнесменлар билан суҳбатлар ўтказилмоқда. Агар уларда қандайдир савол пайдо бўлса, ҳамиша бизга мурожаат қилишлари мумкин. Овқатланиш нуқтасида кўплаб кишилар заҳарланган тақдирдагина текширувлар ўтказилади.\n...Ўтган йили ноябрь ойида интернет тармоғида Самарқандда хот-догдан 27 кишининг заҳарлангани ҳақидаги хабар пайдо бўлди. Бу ҳолатда тадбиркорлик фаолиятини керакли рўйхатдан ўтказилмай, фаст-фудларни санитария-гигиена меъёрларига мутлақо тўғри келмайдиган шароитда тайёрлашгани аниқланди. Бу ерда ҳатто, идиш-товоқларни ювишга сув ҳам бўлмаган. Савдо нуқтаси эгасида тиббий китобча ҳам йўқ экан. Лаборатория таҳлиллари эса тайёрланган соуслар, салатлар, бошқа маҳсулотларда, стол оёқлари ва ликопчаларда ичак таёқчалари ва стафилококкларнинг улкан манбаи йиғилганини кўрсатди. Улар эса сифатсиз майонез билан бирга оммавий заҳарланишни юзага келтирган.\nҲозирча талаб борми, таклиф ҳам бўлади. Кўчада фаст-фудларни татиб кўришни хоҳловчилар сони камаймаяпти. Терапевт Дилфуза Абдуллаева кўчадан таом сотиб олганда нималарга эътибор қаратиш кераклиги билан ўртоқлашади:\n– Аввало, сотувчининг ташқи кўринишига эътибор қаратинг. Узун сочлар йиғилган бўлиши керак. Уларнинг санитария талабларига мувофиқ иш қиляптими йўқми, кузатинг. Иккинчи қоида, таомнинг қандай тайёрланаётгани ва қаерда сақланаётгани назардан четда қолмасин. Агар бунга амал қилинмаётганини кўрсангиз, таомнинг сифати борасида ҳам хулосага келиш мумкин. Котлет тайёрланадиган стол, тахта ва асбоблар тозами ёки гўштни қаерда кесишмоқда, музлатгич борми? Барча масаллиқлар паст ҳароратда сақланиши лозим. Ва ниҳоят, овқатланишдан олдин қўлларингизни ювинг ёки нам салфеткалардан фойдаланинг.\n10 Июн 2020 1353\n24 Июн 2020 1353\n13 Июн 2020 1294\n10 Июн 2020 899


Тошкентликлар. Қаффол Шоший (Ҳастимом) | Shosh.uz\nБош саҳифа » Биласизми? » Тошкентликлар. Қаффол Шоший (Ҳастимом)\nҚАФФОЛ ШОШИЙ (тўлиқ исми Абу Бакр Муҳаммад ибн Али Исмоил Қаффол аш-Шоший ал-Кабир; 904–976) – шофиъийлик мазҳабининг етакчи олимларидан бири, муҳаддис, фақиҳ. Ҳазрати Имом (қисқача – Ҳастимом) номи билан машҳур. Манбаларга кўра, у оғирлиги 0,5 г келадиган жажжи қулф-калит ясагани учун «Қаффол» («Қулфчи») лақаби берилган. Чуқур билими, улкан ишлари эвазига Имом ал-Кабир («Улуғ имом») деб таърифланган. Шош (Бинкат)да ҳунарманд оилада туғилди. Самарқанд, Бухоро, Термиз шаҳарларида бўлиб, ўзидан аввал ўтган алломалар мероси билан танишди. Таниқли муҳаддис ва илоҳиётчи Ҳайсам ибн Кулайб қўлида таълим олди. Араб Шарқи мамлакатлари бўйлаб узоқ сафарда бўлди, анча вақт Бағдодда яшади. Куфа, Дамашқда бўлган. Машҳур имом Абул Аббос Аҳмад ибн Умар ибн ас-Сурайжий (850–918)нинг шогирди бўлган. Халифаликда турли лавозим, вазифаларни адо этган. Қаффол Шоший дипломат, шоир сифатида ҳам машҳур бўлган. Византия қўшинлари халифалик пойтахтига таҳдид солиб турганда (10-асрнинг 60-йиллари) лашкарбоши Тағфур халифага назмда битилган ультиматум-мактуб жўнатган. Қаффол Шоший халифа топшириғига кўра унга муносиб жавоб ёзган. Қаффол Шоший Мовароуннаҳрда, хусусан, Шошда шофиъийлик мазҳабини тарғиб этиб, диний билимларнинг тарқалишига, шариат асослари қарор топишига ҳисса қўшди. У қонуншунослик, мантиқ каби соҳаларга оид «ал-Жадал ал-ҳасан» («Диалектика гўзаллиги») номли баҳс-мунозарага оид асар ёзган. Шунингдек, унинг «Китоб фи усул ал-фиқҳ» («Фиқҳ усуллари китоби»), «Шарҳ ар-рисола» («Рисола шарҳи») асарлари бор. Қаффол Шошийнинг «Жавомиъ ал-калим» («Ҳикматли иборалар тўплами»), «Адаб ал-Қози» («Қозининг одоби»), «Далоил ан-нубувват» («Пайғамбарлик далиллари»), «Маҳосин аш-шариат» («Шариат гўзалликлари») каби асарлари тўғрисида манбаларда қайд этилган. Афсуски, бу асарлардан бирортаси мамлакатимиз китоб хазиналарида мавжуд эмас. Фақатгина марҳум муфтий Зиёвуддинхон ибн Эшон Бобохон ҳазратлари 1970 йил Суриянинг Дамашқ шаҳридаги «Зоҳирия» кутубхонасида сақланадиган Қаффол Шошийнинг «Жавомиъ ал-калим» асарининг қўлёзмасидан фото нусхасини олиб келганлар, холос. Қаффол Шоший шеърлар ҳам ёзган. Улардан айрим парчалар олим Тожиддин ас-Субкийнинг «Табақот аш-Шофиъия» («Шофиъийлик мазҳаби даражалари») китоби орқали сақланиб қолган.\nҚаффол Шоший Тошкентда вафот этган. Унинг қабри устига мақбара қурилган. Кўҳна Тошкентнинг Эски шаҳар қисмида жойлашган Имом Қаффол Шоший зиёратгоҳи бевосита у зотнинг номлари билан боғлиқ бўлиб, халқ орасида «Ҳастимом» (Ҳазрат Имом) деб аталади.\nPrevious Тошкентликлар. Абулҳасан Қосим Шоший\nPost Views: 41 ҚОВУНЧИ МАДАНИЯТИ – милоддан аввалги 2-аср – милодий 6-асрга оид археологик маданият. …